Oʻzbekiston Respublikasi Qishloq xoʻjaligi vazirligi toʻgʻrisidagi nizomni tasdiqlash haqida
(resolution, 2025-07-28)

Oʻzbekiston Respublikasi Prezidentining “Qishloq xoʻjaligi sohasida davlat boshqaruvi tizimini takomillashtirish chora-tadbirlari toʻgʻrisida” 2019-yil 17-apreldagi PF-5708-son Farmoni hamda Oʻzbekiston Respublikasi Prezidentining “Oʻzbekiston Respublikasi Qishloq xoʻjaligi vazirligi faoliyatini takomillashtirish toʻgʻrisida” 2019-yil 17-apreldagi PQ-4292-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Qishloq xoʻjaligi vazirligi toʻgʻrisidagi nizom 1-ilovaga muvofiq tasdiqlansin. 2. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirishlar kiritilsin. 3. Oʻzbekiston Respublikasi Qishloq xoʻjaligi vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha maslahatchisi A.D. Vaxabov va Oʻzbekiston Respublikasi qishloq xoʻjaligi vaziri J.A. Xodjayev zimmasiga yuklansin. 1. Mazkur Nizom Oʻzbekiston Respublikasi Qishloq xoʻjaligi vazirligining (keyingi oʻrinlarda Vazirlik deb ataladi) maqomi, asosiy vazifalari, funksiyalari, huquqlari, javobgarligini, faoliyatini tashkil etish va hisobot berish tartibini, shuningdek, uning rahbarlarining funksional vazifalari va masʼuliyatini belgilaydi. 2. Vazirlik qishloq xoʻjaligi va oziq-ovqat xavfsizligi sohasida yagona davlat siyosatini amalga oshiruvchi davlat boshqaruvi organi hisoblanadi va oʻz faoliyatida Oʻzbekiston Respublikasi Vazirlar Mahkamasiga (keyingi oʻrinlarda Vazirlar Mahkamasi deb ataladi) boʻysunadi. 3. Vazirlik oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek, ushbu Nizomga va boshqa qonun hujjatlariga amal qiladi. 4. Vazirlik oʻz faoliyatini, davlat va xoʻjalik boshqaruvi organlari, mahalliy davlat hokimiyati organlari va boshqa tashkilotlar bilan hamkorlikda amalga oshiradi. 5. Vazirlikning oʻz vakolatlari doirasida qabul qilgan qarorlari davlat va xoʻjalik boshqaruvi organlari, mahalliy ijro etuvchi hokimiyat organlari, boshqa tashkilotlar va ularning mansabdor shaxslari, shuningdek, yuridik va jismoniy shaxslar tomonidan bajarilishi majburiy hisoblanadi. 6. Vazirlik, uning tashkiliy tuzilmasiga kiradigan hududiy va tarkibiy tuzilmalar yuridik shaxs hisoblanadi, Oʻzbekiston Respublikasi Davlat gerbi tasviri tushirilgan muhrga va blankalarga, mustaqil balansga, shaxsiy gʻazna hisobvaraqlariga, bank hisobraqamlariga, shu jumladan xorijiy valyutadagi bank hisobraqamlariga egadir. 7. Vazirlikning rasmiy nomi: a) davlat tilida: toʻliq nomi — Oʻzbekiston Respublikasi Qishloq xoʻjaligi vazirligi, qisqartirilgani — QXV; b) ingliz tilida: toʻliq nomi — Ministry of agriculture of the Republic of Uzbekistan, qisqartirilgani — MA; v) rus tilida: toʻliq nomi — Ministerstvo selskogo xozyaystva Respubliki Uzbekistan, qisqartirilgani — Minselxoz. 8. Vazirlikning joylashgan joyi (pochta manzili): 100140, Toshkent viloyati, Qibray tumani, Universitet koʻchasi, 2-uy. 9. Vazirlik tizimiga quyidagilar kiradi: Vazirlik markaziy apparati; Qoraqalpogʻiston Respublikasi Qishloq xoʻjaligi vazirligi, viloyatlar va Toshkent shahar qishloq xoʻjaligi boshqarmalari (keyingi oʻrinlarda — hududiy boʻlinmalar), tumanlar (Quvasoy shahar) qishloq xoʻjaligi boʻlimlari (keyingi oʻrinlarda — tuman (Quvasoy shahar) boʻlimlari); Veterinariya va chorvachilikni rivojlantirish qoʻmitasi; Ipakchilik va jun sanoatini rivojlantirish qoʻmitasi; Oʻsimliklar karantini va himoyasi agentligi; Agrosanoatni rivojlantirish agentligi; Toshkent davlat agrar universiteti; Urugʻchilikni rivojlantirish markazi; Andijon qishloq xoʻjaligi va agrotexnologiyalar instituti; Xalqaro qishloq xoʻjaligi universiteti; Oziq-ovqat texnologiyasi va muhandisligi xalqaro instituti; Qoraqalpogʻiston qishloq xoʻjaligi va agrotexnologiyalar instituti; Oziq-ovqat va qishloq xoʻjaligi sohasida strategik rivojlanish va tadqiqotlar xalqaro markazi; Qishloq xoʻjaligi ekinlari navlarini sinash markazi; Qishloq xoʻjaligi texnikasi va texnologiyalarini sertifikatlash va sinash davlat markazi; “Qishloq xoʻjaligida bilim va innovatsiyalar milliy markazi” davlat muassasasi; “Maʼmuriy-xoʻjalik xizmati” davlat muassasasi; “Agrosanoatni raqamlashtirish markazi” MCHJ; Tuproqshunoslik va agrokimyoviy tadqiqotlar instituti; “Agroservis operator” davlat unitar korxonasi; “Oʻzbekiston Respublikasi davlat yer tuzishni loyihalash” davlat ilmiy-loyihalash instituti — “Oʻzdaverloyiha” davlat ilmiy-loyihalash instituti. 10. Quyidagilar Vazirlikning asosiy vazifalari hisoblanadi: birinchi navbatda qishloq xoʻjaligini raqamlashtirish va sohada zamonaviy axborot-kommunikatsiya texnologiyalarini joriy etish, qishloq xoʻjaligi subyektlari oʻrtasidagi oʻzaro munosabatlarda bozor tamoyillarini joriy etish, ilgʻor tajriba va fan yutuqlarini, zamonaviy resurs tejovchi va intensiv agrotexnologiyalarni joriy etishni nazarda tutuvchi qishloq xoʻjaligi va oziq-ovqat xavfsizligi sohasida yagona davlat siyosatini amalga oshirish; qishloq xoʻjaligi va oziq-ovqat mahsulotlarini ishlab chiqarish, saqlash, qayta ishlash va sotishda zamonaviy kooperatsiya munosabatlarini kengaytirish orqali qishloq xoʻjaligi va oziq-ovqat mahsulotlarining qoʻshilgan qiymati zanjiri yaratilishini ragʻbatlantirish; meva-sabzavot, goʻsht, sut va boshqa qishloq xoʻjaligi oziq-ovqat mahsulotlarini yetishtiruvchi (ishlab chiqaruvchi) korxonalar bilan ushbu mahsulotlarni qayta ishlovchi, tayyorlovchi va realizatsiya qiluvchi korxonalar oʻrtasida oʻzaro manfaatli munosabatlar uchun sharoitlar yaratish; mahalliy oziq-ovqat mahsulotlarining raqobatbardoshligini oshirish va ularni diversifikatsiya qilish, hududlarning mavjud tabiiy va iqtisodiy resurslaridan unumli foydalanish asosida oziq-ovqat sanoatini rivojlantirishning strategiya va modellarini ishlab chiqish; meva-sabzavot, goʻsht, sut va boshqa qishloq xoʻjaligi oziq-ovqat mahsulotlarini qayta ishlovchi tadbirkorlik subyektlarini qoʻllab-quvvatlashning moliyaviy va nomoliyaviy choralari — yangi vositalar va axborot tizimlarini yaratish, yuqori samara beruvchi yoʻnalishlarda loyihalarni amalga oshirish; oziq-ovqat sanoatining rivojlanishiga xususiy va toʻgʻridan-toʻgʻri chet investitsiyalar oqimining taʼsirini tahlil qilish, prognozlash va bu borada tegishli takliflarni ishlab chiqish; zamonaviy savdo va logistika markazlarini tashkil etish, mahalliy oziq-ovqat mahsulotlarini jahon bozorlarida ilgari surish, ularning raqobatbardoshligini oshirish, eksport salohiyatini kengaytirish hamda import hajmini kamaytirish choralarini koʻrish. agrobiznesning klaster modelini keng joriy etish chora-tadbirlarini amalga oshirish, klasterlash jarayonining tashkiliy-huquqiy va iqtisodiy asoslarini takomillashtirish, qishloq xoʻjaligi tarmoqlarida klasterlarni tashkil etish va rivojlantirish boʻyicha investitsiya loyihalarini amalga oshirishga koʻmaklashish; agrotexnik tadbirlarni oʻz vaqtida moliyalashtirishga, qishloq xoʻjaligi mahsulotlari ishlab chiqaruvchilarining moliyaviy barqarorligiga, hosildorligi past yerlar unumdorligini oshirishga, oziq-ovqat xavfsizligini taʼminlashga va qishloq xoʻjaligi mahsulotlari eksportini oshirishga koʻmaklashadigan qishloq xoʻjaligini davlat tomonidan qoʻllab-quvvatlash chora-tadbirlarini muvofiqlashtirish; qishloq xoʻjaligi ekinlarini joylashtirish, qishloq xoʻjaligi yerlarini, qishloq xoʻjaligi ekinlarini ekish va parvarishlashni monitoring qilish; tuproq bonitirovkasini oʻtkazish, qishloq xoʻjaligiga moʻljallangan yerlarining meʼyoriy qiymatini aniqlash, tuproqshunoslik, geobotanikaga oid tadqiqotlarni amalga oshirish; keng koʻlamli zamonaviy moliyaviy xizmatlarni rivojlantirish va sifatli qishloq xoʻjaligi texnikasidan foydalanish imkoniyatini oshirish orqali qishloq xoʻjaligini mexanizatsiyalash va qishloq xoʻjaligi mahsulotlarini chuqur qayta ishlashni ragʻbatlantirish; qishloq xoʻjaligi ekinlari urugʻlarini tayyorlash, foydalanish va eksport qilishning zamonaviy tizimini shakllantirish, mahalliy va xorijiy seleksiya navlari, shu jumladan biotexnologik navlarning birlamchi urugʻchiligini tashkil etish va rivojlantirish; oʻsimliklarni himoya qilish sohasida yagona davlat siyosatini yuritish, zararkunandalar va begona oʻtlarga qarshi kurashish, agrokimyoviy xizmat koʻrsatish va tuproqni muhofaza qilish boʻyicha tizimli chora-tadbirlarni amalga oshirish; taʼlim, fan va qishloq xoʻjaligi ishlab chiqarishini tizimli asosda uzviy integratsiyalashni, qishloq xoʻjaligi tarmoqlarining yuqori malakali soha mutaxassislariga boʻlgan joriy va istiqboldagi ehtiyojlarini hisobga olgan holda kadrlarni tayyorlash, qayta tayyorlash va ularning malakasini oshirishni taʼminlash; organik mahsulotlarni ishlab chiqarish va maqbul qishloq xoʻjaligi amaliyoti (Global G.A.P.) doirasida barcha manfaatdor tashkilotlar faoliyatini muvofiqlashtirish va tartibga solish; qishloq xoʻjaligiga moʻljallangan yerlardan foydalanishni tashkil etish va muhofaza qilish sohasida samarali davlat nazoratini amalga oshirish. 11. Vazirlik oʻziga yuklangan vazifalarga muvofiq quyidagi funksiyalarni amalga oshiradi: a) birinchi navbatda qishloq xoʻjaligini raqamlashtirish va sohada zamonaviy axborot-kommunikatsiya texnologiyalarini joriy etish, qishloq xoʻjaligi subyektlari oʻrtasidagi oʻzaro munosabatlarda bozor tamoyillarini joriy etish, ilgʻor tajriba va fan yutuqlarini, zamonaviy resurs tejovchi va intensiv agrotexnologiyalarni joriy etishni nazarda tutuvchi qishloq xoʻjaligi va oziq-ovqat xavfsizligi sohasida yagona davlat siyosatini amalga oshirish sohasida: “Aqlli qishloq xoʻjaligi” texnologiyalarni ishlab chiqish va joriy qilish boʻyicha takliflar ishlab chiqadi; agrosanoat majmuidagi tashkilotlar tomonidan koʻrsatiladigan xizmatlarni toʻliq elektron shaklga oʻtkazish; qishloq xoʻjaligi mahsulotlarini yetishtirish va sotish jarayoniga elektron tijorat amaliyotini joriy etish; qishloq xoʻjaligini raqamlashtirishga yoʻnaltirilgan innovatsiyalarni ishlab chiqish va joriy qilish maqsadida xorijiy davlatlar, xalqaro va chet el tashkilotlari hamda jamgʻarmalarini jalb etadi; qishloq xoʻjaligi subyektlari oʻrtasidagi shartnomaviy munosabatlarni xalqaro andozalar asosida moslashtirish va joriy etish boʻyicha uslubiy-amaliy koʻmaklashadi; qishloq xoʻjaligi mahsulotlarini sotib olish boʻyicha subsidiya va subvensiyalarni ajratish yuzasidan takliflar ishlab chiqadi va vakolatli organga kiritadi; fan va ilmiy-tadqiqot faoliyatini texnologik va ilmiy sigʻimi yuqori boʻlgan sohalarni moliyalashtirish, ushbu sohaga xususiy sektorning imkoniyatlarini maqsadli jalb qilishni ragʻbatlantirishga yoʻnaltirilgan tizimni shakllantiradi; ilgʻor tajriba va fan yutuqlari natijalarini amaliyotga joriy etishni muvofiqlashtirish, ommalashtirish va monitoring yuritishni taʼminlaydi; qishloq xoʻjaligi va oziq-ovqat xavfsizligi sohasida zamonaviy resurs tejovchi texnologiyalarini ishlab chiqish va joriy etishning ustuvor yoʻnalishlarini belgilaydi; oziq-ovqat xavfsizligi sohasidagi davlat dasturlarini ishlab chiqish va amalga oshirishda ishtirok etadi; Oʻzbekiston Respublikasida oziq-ovqat mahsulotlari tanqisligi yuzaga kelgan taqdirda, oziq-ovqat xavfsizligini taʼminlash boʻyicha tezkor chora-tadbirlarni amalga oshirishda ishtirok etadi; respublika ijro etuvchi hokimiyat organlari va mahalliy ijro etuvchi hokimiyat organlarining oziq-ovqat xavfsizligi sohasidagi faoliyatini muvofiqlashtiradi; oziq-ovqat xavfsizligiga salbiy taʼsir etuvchi omillarni oʻrganish asosida oziq-ovqat mahsulotlarini ishlab chiqarish jarayonlarini takomillashtirish va rivojlantirishga doir qisqa, oʻrta hamda uzoq muddatli strategiyalarni ishlab chiqadi; oziq-ovqat xavfsizligi sohasidagi ishlarning holati toʻgʻrisidagi axborotni toʻplash va tahlil qilishni amalga oshiradi; oziq-ovqat xavfsizligi toʻgʻrisidagi maʼlumotlar bazasini shakllantiradi va yuritadi; oziq-ovqat xavfsizligi sohasida xalqaro hamkorlikni rivojlantiradi; qishloq xoʻjaligi mahsulotlari yetishtirishning innovatsion resurs tejamkor texnologiyalarini ishlab chiqish va joriy qilishni muvofiqlashtiradi; b) qishloq xoʻjaligi va oziq-ovqat mahsulotlarini ishlab chiqarish, saqlash, qayta ishlash va sotishda zamonaviy kooperatsiya munosabatlarini kengaytirish orqali qishloq xoʻjaligi va oziq-ovqat mahsulotlarining qoʻshilgan qiymati zanjiri yaratilishini ragʻbatlantirish sohasida: jahon bozorida talab yuqori boʻlgan oziq-ovqat mahsulotlari ishlab chiqarish hajmlarini va turlarini koʻpaytirishga doir takliflar tayyorlaydi; oziq-ovqat mahsulotlari va xomashyosi bozorini barqarorlashtirishga, oziq-ovqat mahsulotlari va xomashyosi narxlarining oʻzgaruvchanligini, shuningdek, ularning salbiy oqibatlarini yumshatishga qaratilgan chora-tadbirlarni ishlab chiqadi; oziq-ovqat mahsulotlarini ishlab chiqarish va xomashyo yetishtirishni rivojlantirish, shuningdek, oziq-ovqat mahsulotlari va xomashyosi narxlari oʻsishining oldini olish boʻyicha takliflar tayyorlaydi”; davlat zaxirasini hamda oziq-ovqat mahsulotlari va xomashyosining aylanma zaxirasini tashkil etish mexanizmlarini takomillashtiradi; qishloq xoʻjaligi va oziq-ovqat mahsulotlarini yetishtirish, saqlash, qayta ishlash boʻyicha joylardagi muammolarni oʻrganish va ularning bartaraf etish yuzasidan takliflarni Vazirlar Mahkamasiga kiritadi; oziq-ovqat mahsulotlarini chuqur qayta ishlash, xom ashyo bazasini kengaytirish, zamonaviy qayta ishlash, saqlash quvvatlarini yaratish va qayta ishlash jarayoniga ilgʻor texnologiyalarni joriy qilish chora-tadbirlari ishlab chiqilishi va amalga oshirilishida ishtirok etadi; qayta ishlash va saqlash sohasida davlat-xususiy sheriklik mexanizmlarini takomillashtirishga doir hamda qayta ishlangan meva-sabzavot, uzum, goʻsht, sut, yogʻ va don mahsulotlariga boʻlgan tashqi bozor talabini oʻrganib, tahlil qilish va qayta ishlangan mahsulotlar brendlarini shakllantirish boʻyicha takliflar tayyorlaydi; tibbiy meʼyorlariga koʻra qayta ishlangan oziq-ovqat mahsulotlariga boʻlgan talab va taʼminlanish darajasini oʻrganib boradi va takliflar tayyorlaydi; meva-sabzavot mahsulotlarini yetishtirishni koʻpaytirish va tizimli ravishda sotish, aylanma mablagʻlarni shakllantirish maqsadida kooperatsiyalarni tashkil etish boʻyicha amaliy yordamlar koʻrsatib boradi; bogʻdorchilik, uzumchilik, sabzavotchilik, polizchilik, kartoshkachilik, pillachilik, ozuqa ekinlari, dorivor va ziravor oʻsimliklarni rivojlantirish boʻyicha dasturlar ishlab chiqadi va amalga oshiradi; qishloq xoʻjaligi va oziq-ovqat sohasida fan va texnika yutuqlarini, resurslarni tejaydigan zamonaviy va intensiv agrotexnologiyalarni, ilgʻor tajribalarni joriy qiladi; hududlarning tuproq-iqlim sharoitidan kelib chiqib, yuqori hosil beradigan qishloq xoʻjaligi ekinlarini turlari boʻyicha hamda mevali, tok va tut koʻchatlarini mahalliy hokimliklar bilan birgalikda joylashtiradi; aholini oziq-ovqat mahsulotlarga boʻlgan talabini oʻrganish va hududlarda mahsulotlarini saqlash omborxonalari va qayta ishlash korxonalarini tashkil etish boʻyicha takliflar, manzilli dasturini tayyorlaydi va ushbu yoʻnalishlarga xorijiy investitsiyalar jalb qilish boʻyicha takliflarni Vazirlar Mahkamasiga kiritadi; ichki va tashqi bozorlarda pilla mahsulotlarining raqobatbardoshligini, qayta ishlash korxonalarini barqaror va samarali ishlashini taʼminlash borasida amaliy-uslubiy yordam koʻrsatadi; qishloq xoʻjaligi va oziq-ovqat mahsulotlarini ishlab chiqarish, saqlash, qayta ishlash va sotish tizimida zamonaviy kooperatsiya munosabatlarini kengaytirish va yoʻlga qoʻyish orqali qoʻshimcha qiymat yaratishni yanada koʻpaytirishni ragʻbatlantirish boʻyicha tavsiyalar tayyorlaydi; b1) meva-sabzavot, goʻsht, sut va boshqa qishloq xoʻjaligi oziq-ovqat mahsulotlarini yetishtiruvchi (ishlab chiqaruvchi) korxonalar bilan ushbu mahsulotlarni qayta ishlovchi, tayyorlovchi va realizatsiya qiluvchi korxonalar oʻrtasida oʻzaro manfaatli munosabatlar uchun sharoitlar yaratish sohasida: oziq-ovqat sanoatini rivojlantirish davlat siyosatining asosiy yoʻnalishlari boʻyicha takliflarni tayyorlashda, oziq-ovqat sanoati tarmoqlarini ijtimoiy-iqtisodiy rivojlantirishning uzoq muddatga moʻljallangan prognoz loyihalarini ishlab chiqishda ishtirok etadi; kelgusi yil uchun oziq-ovqat balansini ishlab chiqadi va Oʻzbekiston Respublikasi Vazirlar Mahkamasiga taqdim etadi; meva-sabzavot, goʻsht, sut va boshqa oziq-ovqat mahsulotlarini xorijiy tajribalar asosida qayta ishlash va chuqur qayta ishlash hamda ularning hajmlarini oshirish, xom ashyo bazasini kengaytirish, zamonaviy qayta ishlash quvvatlarini yaratish va qayta ishlash jarayoniga ilgʻor texnologiyalarni joriy qilish orqali oziq-ovqat mahsulotlarining qoʻshilgan qiymati zanjiri yaratish chora-tadbirlari ishlab chiqilishi va amalga oshirilishida ishtirok etadi; ilgʻor xorijiy tajribani oʻrgangan holda qishloq xoʻjaligida meva-sabzavot mahsulotlarini qayta ishlash va qoʻllab-quvvatlash mexanizmini ishlab chiqadi; b2) mahalliy oziq-ovqat mahsulotlarining raqobatbardoshligini oshirish va ularni diversifikatsiya qilish, hududlarning mavjud tabiiy va iqtisodiy resurslaridan unumli foydalanish asosida oziq-ovqat sanoatini rivojlantirishning strategiya va modellarini ishlab chiqish sohasida: kelgusi yil uchun ijtimoiy ahamiyatga ega asosiy turdagi oziq-ovqat mahsulotlari va xomashyosiga boʻlgan ehtiyojning prognoz hajmlarini ishlab chiqadi, ularning bajarilishi yuzasidan chora-tadbirlarni koʻradi, aholini ijtimoiy muhim turdagi oziq-ovqat mahsulotlari bilan kafolatli va uzluksiz taʼminlash chora-tadbirlarini amalga oshiradi; oziq-ovqat sanoati tarmoqlarini ijtimoiy-iqtisodiy rivojlantirishning uzoq muddatga moʻljallangan modellarini ishlab chiqadi; bozorda oziq-ovqat mahsulotlari va xomashyosi assortimentini kengaytirish, import oʻrnini bosuvchi oziq-ovqat mahsulotlari va xomashyosini ishlab chiqarishni diversifikatsiya qilish boʻyicha takliflar ishlab chiqadi; sohadagi yangiliklarni keng targʻib qilish maqsadida mahsulotlarni saqlash, qayta ishlash va agrologistikaga doir boʻlgan seminarlarni tashkil etadi; tegishli vazirlik, idora va tashkilotlar bilan hamkorlikda oziq-ovqat xavfsizligini taʼminlash boʻyicha takliflar tayyorlaydi hamda maqsadli tarmoq va hududiy dasturlarni ishlab chiqadi; b3) meva-sabzavot, goʻsht, sut va boshqa qishloq xoʻjaligi oziq-ovqat mahsulotlarini qayta ishlovchi tadbirkorlik subyektlarini qoʻllab-quvvatlashning moliyaviy va nomoliyaviy choralari — yangi vositalar va axborot tizimlarini yaratish, yuqori samara beruvchi yoʻnalishlarda loyihalarni amalga oshirish sohasida: oziq-ovqat sanoatida faoliyat olib borayotgan korxonalarni moliyaviy qoʻllab-quvvatlash boʻyicha takliflar ishlab chiqadi; import oʻrnini bosuvchi va eksportga yoʻnaltirilgan oziq-ovqat mahsulotlarini ishlab chiqarishni joriy etish boʻyicha loyihalar dasturini shakllantiradi; oziq-ovqat mahsulotlarini ishlab chiqaruvchi tadbirkorlik subyektlarini qoʻllab-quvvatlashning moliyaviy va nomoliyaviy mexanizmlarini joriy qilish boʻyicha takliflar ishlab chiqadi; b4) oziq-ovqat sanoatining rivojlanishiga xususiy va toʻgʻridan-toʻgʻri chet investitsiyalar oqimining taʼsirini tahlil qilish, prognozlash va bu borada tegishli takliflarni ishlab chiqish sohasida: oziq-ovqat sanoatining rivojlanishiga xususiy va toʻgʻridan-toʻgʻri chet el investitsiyalar oqimining taʼsirini tahlil qiladi va bu borada tegishli takliflarni ishlab chiqadi; oziq-ovqat va qishloq xoʻjaligi mahsulotlarini ishlab chiqarishni kengaytirish, oziq-ovqat sanoatini jadal rivojlantirish sohasida normativ-huquqiy bazani takomillashtiradi; oziq-ovqat mahsulotlarini ishlab chiqarish sohasini rivojlantirishga xususiy, xorijiy investitsiyalarni jalb qiladi hamda rivojlangan davlatlar tajribasini oʻrganadi; b5) zamonaviy savdo va logistika markazlarini tashkil etish, mahalliy oziq-ovqat mahsulotlarini jahon bozorlarida ilgari surish, ularning raqobatbardoshligini oshirish, eksport salohiyatini kengaytirish hamda import hajmini kamaytirish choralarini koʻrish sohasida: zamonaviy savdo va logistika markazlarini tashkil etish, mahalliy oziq-ovqat mahsulotlarini jahon bozorlarida ilgari surish, ularning raqobatbardoshligini oshirish, eksport salohiyatini kengaytirish choralarini koʻrib boradi; qishloq xoʻjaligi mahsulotlari ishlab chiqaruvchilar, qayta ishlash korxonalari, tayyorlash va sotish tashkilotlari oʻrtasida bozor munosabatlari asosida, uning tayyorlanishi, saqlanishi, yanada chuqurroq qayta ishlanishi va sotilishini hisobga olgan holda ishlab chiqarilgan qishloq xoʻjaligi oziq-ovqat xom ashyosi harakatining zamonaviy logistikasini keng joriy etadi; meva-sabzavot mahsulotlarini saqlash uchun korxonalarning moddiy-texnika bazasini mustahkamlash va rivojlantirish, maxsus saqlash omborlari va sovutish kameralarini qurish, rekonstruksiya qilish, ularni zamonaviy uskunalar bilan jihozlash ishlarini tashkil etishga investitsiyalarni jalb qilish boʻyicha takliflarni ishlab chiqadi; v) agrobiznesning klaster modelini keng joriy etish chora-tadbirlarini amalga oshirish, klasterlash jarayonining tashkiliy-huquqiy va iqtisodiy asoslarini takomillashtirish, qishloq xoʻjaligi tarmoqlarida klasterlarni tashkil etish va rivojlantirish boʻyicha investitsiya loyihalarini amalga oshirishga koʻmaklashish sohasida: klasterlarni qoʻllab-quvvatlash boʻyicha koʻrilayotgan choralarning samaradorligi va natijadorligini tanqidiy tahlil qilib boradi, mavjud muammo va tizimli kamchiliklarni aniqlash va ularni bartaraf etish yuzasidan takliflar tayyorlaydi; klasterlash jarayonining tashkiliy-iqtisodiy asoslari va klasterlar faoliyatini tartibga soluvchi amaldagi normativ-huquqiy hujjatlarni doimiy oʻrganib boradi hamda ularni takomillashtirish boʻyicha takliflar tayyorlaydi; turli ixtisoslashuvdagi klasterlar faoliyatining doimiy monitoringini yuritadi, ularni qoʻllab-quvvatlash va rivojlantirish boʻyicha takliflar tayyorlaydi; klasterlarni tashkil etish va rivojlantirish boʻyicha xorijiy davlatlarning ilgʻor tajribalarini oʻrganib boradi va ulardan respublikamiz sharoitida foydalanish imkoniyatlari va yoʻnalishlari borasida xulosalar tayyorlaydi; klasterlarni tabiiy, moddiy-texnik va boshqa turdagi resurslar bilan taʼminlash tizimining doimiy monitoringini yuritgan holda uni yanada yaxshilash yuzasidan takliflar tayyorlaydi; qishloq xoʻjaligi tarmoqlarida klasterlarni tashkil etish va rivojlantirish, investitsiyalar, shu jumladan toʻgʻridan-toʻgʻri xorijiy investitsiyalarni jalb qilish ishlariga vakolati doirasida har tomonlama koʻmaklashadi; g) agrotexnik tadbirlarni oʻz vaqtida moliyalashtirishga, qishloq xoʻjaligi mahsulotlari ishlab chiqaruvchilarining moliyaviy barqarorligiga, hosildorligi past yerlar unumdorligini oshirishga, oziq-ovqat xavfsizligini taʼminlashga va qishloq xoʻjaligi mahsulotlari eksportini oshirishga koʻmaklashadigan qishloq xoʻjaligini davlat tomonidan qoʻllab-quvvatlash chora-tadbirlarini muvofiqlashtirish sohasida: davlat xaridi uchun qishloq xoʻjaligi mahsulotlari yetishtirish xarajatlarini moliyalashtirishga mablagʻlarni oʻz vaqtida ajratilishi va ularni maqsadli sarflanishi boʻyicha monitoring yuritadi; qishloq xoʻjaligi mahsulotlarini yetishtirishni moliyalashtirish tizimini takomillashtirish yuzasidan takliflar tayyorlaydi; qishloq xoʻjaligi korxonalarining ishlab chiqarish faoliyatini moliyaviy jihatdan barqarorligini taʼminlash va iqtisodiy samaradorligini oshirish boʻyicha tavsiyalar ishlab chiqadi; hosildorligi past yerlarning unumdorligini oshirishni taʼminlovchi qishloq xoʻjaligida serhosil ekinlarini joylashtirish va ularni ekilishini, aholining oziq-ovqat mahsulotlariga boʻlgan ehtiyoji qondirilib, bozorlarda narx-navo barqarorligi taʼminlaydi; hosildorligi past boʻlgan yerlarda davlat xaridi uchun mahsulot yetishtirish boʻyicha takliflarni Vazirlar Mahkamasiga kiritish; sabzavot, poliz va dukkakli ekinlarni har bir hududning tuproq-iqlim sharoitlari, suv taʼminoti, tashqi bozorning talablari (mahsulot turi va yetkazib berish muddatlari) asosida ekinlarni joylashtirish yuzasidan takliflar tayyorlaydi; meva-sabzavot mahsulotlarini tashqi bozorga yetkazib berish tizimini yanada takomillashtirish boʻyicha tavsiyalar tayyorlaydi; tashkil etilgan va faoliyat koʻrsatayotgan issiqxonalarni turlari, hajmlari, miqdori hamda isitish manbalari boʻyicha xatlovdan oʻtkazib, ularni faoliyatini takomillashtirish boʻyicha chora-tadbirlar dasturini ishlab chiqadi; g1) qishloq xoʻjaligi ekinlarini joylashtirish, qishloq xoʻjaligi yerlarini, qishloq xoʻjaligi ekinlarini ekish va parvarishlashni monitoring qilish sohasida: qishloq xoʻjaligi yerlarini, qishloq xoʻjaligi ekinlarini ekish va parvarishlashni monitoring qiladi; samarasiz foydalanilayotgan qishloq xoʻjaligi yerlarini aniqlash, ularni oʻrnatilgan tartibda olib qoʻyish va belgilangan maqsadda foydalanish yuzasidan takliflar ishlab chiqadi; g2) tuproq bonitirovkasini oʻtkazish, qishloq xoʻjaligiga moʻljallangan yerlarning meʼyoriy qiymatini aniqlash, tuproqshunoslik, geobotanikaga oid tadqiqotlarni amalga oshirish sohasida; davlat boshqaruvi organlarining, yuridik va jismoniy shaxslarning tuproq unumdorligini saqlash va oshirishni taʼminlash sohasidagi faoliyatini muvofiqlashtiradi; mahalliy davlat hokimiyati organlari bilan birgalikda tuproq unumdorligini oshirish boʻyicha davlat dasturlarini ishlab chiqadi va amalga oshiradi; tuproq unumdorligini saqlash va oshirish sohalarida davlat siyosatining asosiy yoʻnalishlari boʻyicha takliflarni ishlab chiqadi; tuproqlarning sifatini baholash maqsadida tuproq sʼyomkasini, tuproqlarning bonitirovkasini oʻtkazadi; qishloq xoʻjaligiga moʻljallangan tabiiy yaylovlarda geobotanik izlanishlarni amalga oshiradi; qishloq xoʻjaligi yerlarining meʼyoriy qiymatini aniqlaydi; tuproqshunoslik, geobotanikaga oid izlanishlar hamda tadqiqotlarni amalga oshiradi; d) keng koʻlamli zamonaviy moliyaviy xizmatlarni rivojlantirish va sifatli qishloq xoʻjaligi texnikasidan foydalanish imkoniyatini oshirish orqali qishloq xoʻjaligini mexanizatsiyalash va qishloq xoʻjaligi mahsulotlarini chuqur qayta ishlashni ragʻbatlantirish sohasida: qishloq xoʻjaligida moliyaviy munosabatlar (kreditlash, lizing, subsidiyalash va dotatsiya berish) tizimini sohaning oʻziga xos hususiyatlarini hisobga olgan holda yanada takomillashtirish yuzasidan takliflar ishlab chiqadi; ilgʻor xorijiy tajribalarga asoslangan holda qishloq xoʻjaligiga zamonaviy texnika va texnologiyalarini joriy etishni moliyalashtirish mexanizmlarini takomillashtirish yoʻnalishlari boʻyicha tavsiyalar ishlab chiqadi; Respublikamizda ishlab chiqarilgan va xorijdan import qilinayotgan barcha turdagi qishloq xoʻjaligi texnikasi va texnologiyalarini majburiy va davriy sinovlardan oʻtkazishni tashkil etadi; qishloq xoʻjaligini mexanizatsiyalash darajasini oshirish, texnika va texnologiyalarning zamonaviy turlarini faol joriy qilish boʻyicha innovatsion ilmiy-texnik yechimlarini ishlab chiqishga qaratilgan davlat ilmiy dasturlarini shakllantirishda ishtirok etadi; qishloq xoʻjaligi mexanizatsiya darajasini oshirish hamda qishloq xoʻjaligi texnika va agregatlaridan foydalanish samaradorligi va sifatini oshirish boʻyicha uslubiy tavsiyalar tayyorlaydi va joylarga yetkazadi; mashina-traktor parklarining faoliyatini takomillashtirish, qishloq xoʻjaligi texnikalari bilan taʼminlash hamda ularga texnik xizmat koʻrsatish ishlarini yaxshilashda koʻmaklashadi; qishloq xoʻjaligini yangi zamonaviy texnikalar bilan taʼminlash orqali mexanizatsiyalash darajasini oshirishni ragʻbatlantirish mexanizmlarini ishlab chiqadi va joriy etadi; qishloq xoʻjaligi mahsulotlarini saqlash va chuqur qayta ishlashni yoʻlga qoʻyish orqali qoʻshilgan qiymat yaratishni yanada koʻpaytirishni ragʻbatlantirish boʻyicha tavsiyalar tayyorlaydi; e) qishloq xoʻjaligi ekinlari urugʻlarini tayyorlash, foydalanish va eksport qilishning zamonaviy tizimini shakllantirish, mahalliy va xorijiy seleksiya navlari, shu jumladan biotexnologik navlarning birlamchi urugʻchiligini tashkil etish va rivojlantirish sohasida: qishloq xoʻjaligi ekinlari urugʻlarini yetishtirish va qayta ishlash sohasiga rivojlangan davlatlar tajribalarini tatbiq qiladi; gʻoʻza, boshoqli don, sabzavot, poliz, moyli, ozuqa va boshqa ekinlarining urugʻlarini, uzum va meva koʻchatlarini tayyorlash, foydalanish va eksport qilishning zamonaviy tizimini shakllantiradi; mahalliy va xorijiy seleksiya navlari, shu jumladan, biotexnologik navlarning birlamchi urugʻchiligini tashkil etadi va rivojlantiradi; tarmoq korxonalari tomonidan qishloq xoʻjaligi ekinlarining ekiladigan urugʻlarini tayyorlash, qayta ishlash va saqlash boʻyicha normativ talablarni xalqaro standartlar va texnik reglamentlarga muvofiq ishlab chiqadi; urugʻchilik sohasida ilmiy va tajriba-eksperimental tadqiqotlarni olib borishga, tarmoq korxonalarining ilmiy salohiyati va moddiy-texnika bazasini mustahkamlashga koʻmaklashadi; urugʻchilik boʻyicha xalqaro va milliy organlar bilan oʻzaro faol hamkorlik qilish, urugʻlarni ekishdan oldin ishlov berish va qayta ishlashga oid innovatsion texnologiyalarni, ushbu sohadagi nou-xaularni joriy etadi; davlat-xususiy sherikchilik asosida zamonaviy urugʻchilik klasterlarini tashkil etish, qishloq xoʻjaligi ekinlari urugʻlarini yetishtirish, saqlash va tayyorlashning yangi tizimini shakllantirish orqali ichki isteʼmolchilarni sifatli va arzon urugʻliklar bilan taʼminlaydi va eksport qiladi; qishloq xoʻjalik ekinlarining respublikada va chet elda yaratilgan seleksion yangi navlari, duragaylarini hamda ipak-qurtining duragaylarini huquqiy muhofaza qilish (patent uchun) va xoʻjalikda foydaliligini (hosildorlik, oʻsuv davri, kasallik, zararkunanda, noqulay sharoitlarga chidamlilik va sifat tarkibi) aniqlash boʻyicha sinov ishlarini amalga oshiradi; j) oʻsimliklarni himoya qilish sohasida yagona davlat siyosatini yuritish, zararkunandalar va begona oʻtlarga qarshi kurashish, agrokimyoviy xizmat koʻrsatish va tuproqni muhofaza qilish boʻyicha tizimli chora-tadbirlarni amalga oshirish sohasida: qishloq xoʻjaligi mahsulotlari ishlab chiqaruvchilarini oʻsimliklarni himoya qilish, kimyoviy va biologik vositalar bilan taʼminlash uchun zarur shart-sharoitlar yaratish, oʻsimliklarni himoya qilish boʻyicha profilaktik va integratsiyalashtirilgan chora-tadbirlarni oʻz vaqtida tashkil etadi; qishloq xoʻjaligi ekinlari zararkunandalari, kasalliklari va begona oʻtlar rivojlanishi va tarqalishini prognoz qiladi; oʻsimliklarni himoya qilish kimyoviy vositalarini tashish, saqlash, sotish va qoʻllash, qishloq xoʻjaligi uchun mineral oʻgʻitlarni agrokimyo xaritanomalari asosida tuproqni ozuqa moddalari bilan taʼminlanganligini hisobga olib, tabaqalashtirilgan holda yetkazib berish boʻyicha belgilangan qoidalarga rioya etilishi ustidan nazorat qiladi; oʻsimliklar kasalliklari va zararkunandalarining karantin obyektlariga qarshi kurash choralarini va ichki karantin nazoratini tubdan takomillashtiradi; biolaboratoriyalar va oʻsimliklar klinikalari tarmogʻini kengaytirish, bu borada davlat xususiy sheriklik tizimini oʻzaro manfaatli hamkorligini rivojlantiradi; z) taʼlim, fan va qishloq xoʻjaligi ishlab chiqarishini tizimli asosda uzviy integratsiyalashni, qishloq xoʻjaligi tarmoqlarining yuqori malakali soha mutaxassislariga boʻlgan joriy va istiqboldagi ehtiyojlarini hisobga olgan holda kadrlar tayyorlash, qayta tayyorlash va ularning malakasini oshirishni taʼminlash sohasida: vazirlik tasarrufidagi taʼlim va ilmiy-tadqiqot muassasalari faoliyatlarini muvofiqlashtirish, fan va taʼlimni rivojlantirish boʻyicha oʻrta va uzoq muddatli dasturlarni ishlab chiqadi va joriy etadi; vazirlik tasarrufidagi taʼlim va ilmiy-tadqiqot muassasalarining moddiy-texnika bazasini modernizatsiyalash, zamonaviy laboratoriyalar, texnoparklar va axborot-maslahat markazlarini tashkil etish, ularning samarali faoliyat yuritishlarini taʼminlaydi; qishloq xoʻjaligi va oziq-ovqat taʼminoti sohasida ilmiy-tadqiqot, loyiha — qidiruv va konstruktorlik ishlarining asosiy yoʻnalishlarini belgilaydi; xorijiy mamlakatlarning innovatsion texnologiyalari va ilgʻor tajribalarini oʻrganishini, qishloq xoʻjaligi mutaxassislarini hamda taʼlim va ilmiy-tadqiqot muassasalarining professor-oʻqituvchilari va ilmiy xodimlarini xalqaro yarmarkalar, konferensiyalar va ilmiy-amaliy seminarlarda ishtirokini taʼminlaydi; samaradorligi yuqori boʻlgan innovatsion tadqiqotlar, gʻoyalar, ishlanmalar va texnologiyalarni qoʻllab-quvvatlash va ragʻbatlantirish, sohada ilmiy yutuqlar va ilgʻor tajribalarni targʻib va joriy etish boʻyicha chora-tadbirlarni amalga oshiradi; qishloq xoʻjaligi maydonlarini kengaytirishga va qishloq xoʻjaligi ekinlari hosildorligini oshirishga, oziq-ovqat mahsulotlarini ishlab chiqarishdagi yoʻqotishlarni kamaytirishga qaratilgan ilmiy ishlanmalarni ishlab chiqadi; yuqori texnologik mahsulotlarni ishlab chiqish va joriy qilish boʻyicha ilmiy-tadqiqot hamda taʼlim muassasalari, ilmiy-tajriba xoʻjaliklari, laboratoriyalar, yuqori texnologiyalar markazlari, innovatsion kompaniyalar, texnoparklar, axborot-maslahat (extension) markazlari va boshqa innovatsiyaga yoʻnaltirilgan tuzilmalarini jalb etadi; hududlar va qishloq xoʻjaligi tarmoqlarini kompleks rivojlantirish istiqbollarini hisobga olgan holda taʼlim muassasalarida taʼlim yoʻnalishlari va mutaxassisliklarini maqbullashtiradi, kadrlarga boʻlgan real ehtiyojni hisobga olgan holda qabul kvotalari yuzasidan takliflar tayyorlaydi, talabalarning oʻquv va ishlab chiqarish amaliyotlarini samarali tashkil etadi, oliy taʼlim muassasalari bitiruvchilarni ishga joylashtiradi; soha tarmoqlarini rivojlantirish istiqbollarini hisobga olgan holda ehtiyoj katta boʻlgan ixtisosliklar boʻyicha mutaxassislarni nufuzli xorijiy taʼlim muassasalari bilan hamkorlikda oʻquv dasturlarini yoʻlga qoʻyadi; soha boʻyicha doktorantura va tayanch doktorantura orqali ilmiy darajali yuqsak malakali ilmiy xodimlarni tayyorlashni kengaytirish, ularga muammoli va dolzarb mavzular boʻyicha ilmiy tadqiqot ishlarini olib borishlari uchun barcha shart-sharoitlarni yaratadi; agrar sohada olib borilayotgan jadal islohotlar talablari asosida qishloq xoʻjaligi rahbar xodimlari, soha mutaxassislari, fermer xoʻjaliklari rahbarlarining malakalarini oshirish va ularni qayta tayyorlashni tizimli ravishda tashkil etadi; Oʻzbekiston Respublikasi Oliy va oʻrta maxsus taʼlim vazirligi bilan kelishilgan holda asoslangan takliflar asosida qishloq xoʻjaligi sohasidagi bakalavriat taʼlim yoʻnalishlari va magistratura mutaxassisliklari boʻyicha malaka talablari, oʻquv rejalari va fan dasturlarini tasdiqlaydi hamda oʻquv jarayoniga bosqichma-bosqich joriy etadi; tizimidagi oliy taʼlim muassasalarining tuzilmalarini tasdiqlaydi; Vazirlik qonun hujjatlarida belgilangan boshqa funksiyalarni ham amalga oshirishi mumkin; i) organik mahsulotlarni ishlab chiqarish va maqbul qishloq xoʻjaligi amaliyoti (Global G.A.P.) doirasida barcha manfaatdor tashkilotlar faoliyatini muvofiqlashtirish va tartibga solish sohasida: manfaatdor vazirliklar, idoralar, hokimliklar, xoʻjalik yurituvchi subyektlar va tadbirkorlardan organik ishlab chiqarish va maqbul qishloq xoʻjaligi amaliyoti (Global G.A.P.) doirasida zarur maʼlumotlarni oladi; organik mahsulotlarni ishlab chiqaruvchilar faoliyatining doimiy monitoringini olib boradi, ularni qoʻllab-quvvatlash va rivojlantirish boʻyicha takliflar tayyorlaydi; organik qishloq xoʻjaligi mahsulotlarini qayta ishlash masalalari boʻyicha fermer va dehqon xoʻjaliklari va boshqa manfaatdor tadbirkorlik subyektlari uchun oʻquv va maslahat xizmatlarini koʻrsatadi; organik mahsulot va xom ashyolarni sertifikatlashtirish idoralari, ishlab chiqaruvchilar, qayta ishlovchi tashkilotlar, realizatsiya qiluvchi tadbirkorlik subyektlari toʻgʻrisidagi elektron axborot bazasini yaratadi, uning doimiy yangilanib turishini taʼminlaydi; organik mahsulot va xom ashyolarni sertifikatlashtirish idoralari, ishlab chiqaruvchilar, qayta ishlovchi tashkilotlar, realizatsiya qiluvchi tadbirkorlik subyektlari toʻgʻrisidagi reyestrni yuritadi; respublika miqyosida va hududlar kesimida organik mahsulotlar yetishtirishga oʻtgan yer maydonlari, ishlab chiqarish hajmlari va realizatsiya qilinishi (eksport va import) toʻgʻrisidagi rasmiy maʼlumotlarni chop etadi; organik qishloq xoʻjaligini rivojlantirish doirasida xalqaro tashkilotlar bilan oʻzaro hamkorlikni taʼminlaydi; organik urugʻchilikni tashkil etadi hamda ushbu yoʻnalishdagi ilmiy-tadqiqot ishlarini kengaytiradi va jadallashtiradi; savdo tarmoqlarida organik sertifikatga ega boʻlgan qishloq xoʻjaligi va oziq-ovqat mahsulotlarining realizatsiya qilinishini tartibga soladi; organik mahsulot va xom ashyolarni ishlab chiqarish, qayta ishlash, tashish, saqlash, sotish va sertifikatlashtirish bilan shugʻullanuvchi xoʻjalik subyektlari faoliyatining ekvivalentligini baholaydi va avtorizatsiyalash tizimini yaratadi; k) qishloq xoʻjaligiga moʻljallangan yerlardan foydalanishni tashkil etish va muhofaza qilish sohasida samarali davlat nazoratini amalga oshirish sohasida: qishloq xoʻjaligi yerlarining meʼyoriy qiymatini va sifat koʻrsatkichlarini aniqlaydi; tuproq bonitirovkasini oʻtkazish, tuproq unumdorligini oshirish, tuproqshunoslik, geobotanikaga oid tadqiqotlarni amalga oshirish boʻyicha ishlarni tashkil etadi; qishloq xoʻjaligi yerlari va ekinlarining holatini hamda oʻtkazilgan agrotexnik tadbirlarni monitoring qiladi va ushbu tadbirlarni amalga oshirish uchun uchuvchisiz uchish apparatlari (dronlar)dan belgilangan tartibda foydalanadi. 12. Vazirlik markaziy apparati tarkibiy boʻlinmalari, hududiy va tarkibiy tuzilmalarining funksiyalari, agar Oʻzbekiston Respublikasi Prezidentining yoki Vazirlar Mahkamasining qarorlarida boshqacha qoida belgilanmagan boʻlsa, Oʻzbekiston Respublikasi Qishloq xoʻjaligi vaziri (keyingi oʻrinlarda vazir deb ataladi) tomonidan belgilangan tartibda tasdiqlanadigan nizomlar va ustavlar bilan belgilanadi. 13. Vazirlik oʻziga yuklatilgan vazifalar va funksiyalarni amalga oshirish uchun quyidagi vakolatlarga egadir: oʻz vakolati doirasida davlat va xoʻjalik boshqaruvi organlari, mahalliy davlat hokimiyati organlari, boshqa tashkilotlar va ularning mansabdor shaxslari hamda fuqarolar uchun majburiy boʻlgan normativ-huquqiy hujjatlarni qabul qilish; Vazirlikka yuklatilgan vazifa va funksiyalarni bajarish bilan bogʻliq normativ-huquqiy hujjatlar loyihalarini va boshqa hujjatlarni oʻrnatilgan tartibda Vazirlar Mahkamasiga kiritish; Vazirlik vakolatiga kiradigan masalalarda davlat va xoʻjalik boshqaruvi organlari, mahalliy ijro etuvchi hokimiyat organlari faoliyatini muvofiqlashtirish; oʻz vakolati doirasida maʼmuriy javobgarlikni keltirib chiqaradigan holatlar yuzasidan maʼmuriy huquqbuzarliklar toʻgʻrisida bayonnomalar tuzish; Vazirlik vakolatiga kiradigan masalalarni hal etish uchun zarur axborotni davlat va xoʻjalik boshqaruvi organlari, mahalliy davlat hokimiyati organlaridan soʻrash va olish; Vazirlik vakolatiga kiradigan masalalar boʻyicha zarur statistik axborotni davlat statistika organlaridan bepul olish; Vazirlik va uning idoraviy mansub tuzilmalari davlat mulkini bir boʻlinmadan boshqasiga oʻrnatilgan tartibda oʻz tashkiliy tuzilmasi doirasida, begʻaraz foydalanish huquqi bilan berish; Vazirlik va uning idoraviy mansub tashkilotlari xodimlarini qishloq xoʻjaligidagi faoliyatining asosiy koʻrsatkichlari parametrlarining bajarilishini hisobga olgan holda moddiy ragʻbatlantirish tartibi, miqdori va shartlarini belgilash; Vazirlik vakolatiga kiradigan masalalar boʻyicha takliflarni koʻrib chiqish uchun Vazirlar Mahkamasi, davlat va xoʻjalik boshqaruvi organlari, mahalliy davlat hokimiyati organlariga kiritish; Vazirlik vakolatiga kiradigan masalalar boʻyicha idoralararo xususiyatga ega xalqaro shartnomalarni tuzish; Vazirlik vakolatiga kiradigan masalalar boʻyicha xalqaro darajada Oʻzbekiston Respublikasi manfaatlarini ifodalash; yuklatilgan vazifalar doirasida bevosita yoki vazirlikning idoraviy mansub boʻlinmalari orqali xorijiy tarmoq idoralari, ilmiy va taʼlim muassasalari bilan hamkorlikni amalga oshirish; qishloq xoʻjaligi sohasida joriy va strategik vazifalarni yoritish uchun oʻrnatilgan tartibda noshirlik faoliyatini amalga oshirish; binolarga xizmat koʻrsatish, jihoz va uskunalar, avtotransport, aloqa va hisoblash vositalari, kompyuter va orgtexnika vositalari saqlash va ishlatish boʻyicha ishlarni bajarish, dasturiy taʼminotni sotib olish boʻyicha belgilangan tartibda shartnomalar tuzish; Vazirlik vakolatiga kiradigan masalalarni hal etish uchun shartnoma asosida mahalliy va xorijiy ilmiy muassasalar, olim va mutaxassislarni jalb qilish; Vazirlik va tizim tashkilotlarining moddiy-texnika bazasini mustahkamlash choralarini koʻrish; amaldagi qonunchilikka muvofiq Vazirlik ijtimoiy infratuzilmasini yaratish va takomillashtirish, Vazirlik tizimi xodimlari mehnatini ragʻbatlantirish va mukofotlashning yagona tizimini shakllantirish; oʻquv va ilmiy-innovatsion faoliyatida namuna koʻrsatgan bakalavr, magistr, tayanch doktorant va doktorantlar uchun Vazirlik stipendiyasini taʼsis etish; oziq-ovqat mahsulotlarini yetishtirish va oziq-ovqat xavfsizligini taʼminlash borasidagi qonunchilik hujjatlari ijrosini buzish holatlari sodir etilganda, ularning kelib chiqish sabablari va bunga imkoniyat yaratib berayotgan shart-sharoitlarni bartaraf etish choralarini koʻrish; Vazirlik qonunchilik hujjatlariga muvofiq boshqa vakolatlarga ham ega boʻlishi mumkin. 14. Vazirlik: oʻziga yuklatilgan vazifalar va funksiyalarning samarali bajarilishi, shuningdek, tegishli sohadagi (tarmoqdagi) davlat siyosatining samarali amalga oshirilishi; oʻz faoliyati bilan bogʻliq prognoz koʻrsatkichlarga soʻzsiz erishilishini taʼminlash; Vazirlar Mahkamasiga va Oʻzbekiston Respublikasi Prezidenti Administratsiyasiga kiritiladigan normativ-huquqiy hujjatlar va boshqa hujjatlar loyihalari, shuningdek, Vazirlik tomonidan qabul qilinadigan buyruqlar amalga oshirilishining sifati va pirovard natijalari; oʻz faoliyati sohasini rivojlantirish boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarning samarali amalga oshirilishi uchun javob beradi. 15. Vazirlikning markaziy apparati oʻziga yuklangan vazifa va funksiyalarni amalga oshirish uchun quyidagi huquqlarga ega: Vazirlikning hududiy boʻlinmalari, tuman (Quvasoy shahar) boʻlimlari va uning idoraviy mansub tashkilotlaridan zarur boʻlgan materiallar va maʼlumotlarni soʻrash va olish; Vazirlikda koʻrib chiqiladigan axborot va tahliliy materiallarni, shuningdek, normativ-huquqiy hujjatlar va boshqa hujjatlar loyihalarini tayyorlash uchun vazirlikning hududiy boʻlinmalari, tuman (Quvasoy shahar) boʻlimlari va idoraviy mansub tashkilotlari rahbarlari hamda vakillarini belgilangan tartibda jalb qilish, shu maqsadda ekspert va ishchi guruhlar tashkil etish; Vazirlikning hududiy boʻlinmalari, tuman (Quvasoy shahar) boʻlimlari va uning idoraviy mansub tashkilotlari tomonidan kiritilgan normativ-huquqiy hujjatlar loyihalarini va boshqa hujjatlarni puxta ishlashni talab qilish, zarurat boʻlganda, ularni qayta ishlash uchun qaytarish; Vazirlikning hududiy boʻlinmalari va idoraviy mansub tashkilotlari rahbarlari hamda vakillari ishtirokida belgilangan tartibda yigʻilishlar oʻtkazish; Vazirlikning hududiy boʻlinmalari, tuman (Quvasoy shahar) boʻlimlari va idoraviy mansub tashkilotlari rahbarlariga jadal hal qilinishi talab etiladigan va Vazirlikka yuklangan vazifalar hamda funksiyalarni bajarish bilan bogʻliq masalalar yuzasidan belgilangan tartibda topshiriqlar berish; qabul qilingan normativ-huquqiy hujjatlar, Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining topshiriqlari, shuningdek, Vazirlikning buyruqlari Vazirlikning hududiy boʻlinmalari, tuman (Quvasoy shahar) boʻlimlari va uning idoraviy mansub tashkilotlari tomonidan bajarilishi yuzasidan ularning faoliyatini belgilangan tartibda oʻrganish va tekshirish. Vazirlikning markaziy apparati qonun hujjatlariga muvofiq boshqa huquqlarga ham ega boʻlishi mumkin. 16. Vazirlikning markaziy apparati: Vazirlikning tarkibiy va hududiy boʻlinmalari hamda idoraviy mansub tashkilotlar bilan birgalikda Vazirlikka yuklangan vazifalar va funksiyalarning samarali bajarilishini taʼminlash; Vazirlik faoliyati bilan bogʻliq prognoz koʻrsatkichlarga erishishni taʼminlash boʻyicha Vazirlik markaziy apparati tuzilmalarining ishini tashkil etish; Vazirlik tomonidan koʻrib chiqish uchun Oʻzbekiston Respublikasi Vazirlar Mahkamasi va Oʻzbekiston Respublikasi Prezidenti Administratsiyasiga kiritiladigan normativ-huquqiy hujjatlar va boshqa hujjatlar loyihalari, shuningdek, Vazirlik tomonidan qabul qilinadigan buyruqlarning tayyorlanishi va ekspertizadan oʻtkazish sifati; oʻz faoliyat sohasini rivojlantirish boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarning tarkibiy va hududiy boʻlinmalar hamda idoraviy mansub tashkilotlar tomonidan amalga oshirilishini tashkil etish uchun javob beradi. 17. Vazirlikning hududiy boʻlinmalari quyidagi huquqlarga ega: Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, davlat boshqaruvi organlarining hududiy boʻlinmalari, xoʻjalik yurituvchi subyektlar, shuningdek, boshqa tashkilotlardan oʻz zimmasiga yuklangan vazifalarni sifatli bajarish uchun zarur boʻlgan axborot materiallarini soʻrab olish; qishloq xoʻjaligi sohasiga doir masalalarda davlat boshqaruvi organlarining hududiy boʻlinmalari, xoʻjalik yurituvchi subyektlar, shuningdek, boshqa tashkilotlarning faoliyatini takomillashtirish boʻyicha tavsiyalar berish; Vazirlik tuman (Quvasoy shahar) boʻlimlariga topshiriq va koʻrsatmalar berish; davlat boshqaruvi organlarining hududiy boʻlimlari hamda xoʻjalik yurituvchi subyektlar, shuningdek, boshqa tashkilotlarning rahbarlari va masʼul xodimlari ishtirokida majlislar oʻtkazish; axborot-tahliliy materiallarni tayyorlash va dasturiy hujjatlarni ishlab chiqish uchun davlat boshqaruvi organlarining hududiy boʻlimlari hamda xoʻjalik yurituvchi subyektlarning yuqori malakali mutaxassislarini jalb qilish. 18. Vazirlikning hududiy boʻlinmalari: oʻziga yuklangan vazifalar va funksiyalar sifatli va oʻz vaqtida bajarilishini taʼminlash; Vazirlikning hududiy boʻlinmalari faoliyati bilan bogʻliq boʻlgan prognoz koʻrsatkichlarga erishishni taʼminlash; Vazirlik, mahalliy ijro hokimiyati organlariga kiritilayotgan hujjatlar loyihalari va takliflar, shuningdek, Vazirlikning hududiy boʻlinmalari tomonidan qabul qilinadigan qarorlarning amalga oshirilishi sifati, pirovard natijalari va oqibatlari; tumanlar (Quvasoy shahar)da aniqlangan muammolarni har tomonlama va chuqur tahlil qilish va umumlashtirish asosida Qoraqalpogʻiston Respublikasi va viloyatlarda qishloq xoʻjaligini rivojlantirish boʻyicha takliflar tayyorlash; oʻz faoliyati sohasini rivojlantirish, muammoli masalalarni hal qilish boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarni Qoraqalpogʻiston Respublikasi va viloyatlarda samarali amalga oshirish; fuqarolar va tadbirkorlik subyektlarining qonuniy huquq va manfaatlari himoya qilinishi va ularga rioya etilishi uchun javob beradi. 19. Vazirlikning tuman (Quvasoy shahar) boʻlimlari quyidagi huquqlarga ega: davlat boshqaruvi organlari va xoʻjalik subyektlari tuman (Quvasoy shahar) boʻlinmalaridan hamda boshqa tashkilotlardan oʻz zimmasiga yuklangan vazifalarni sifatli bajarish uchun zarur boʻlgan axborot materiallarini soʻrab olish; qishloq xoʻjaligi sohasiga oid masalalarida davlat boshqaruvi organlari va xoʻjalik tuman (Quvasoy shahar) boʻlimlari, shuningdek, boshqa tashkilotlarning faoliyatini takomillashtirish boʻyicha tavsiyalar berish; davlat va xoʻjalik boshqaruvi organlarining tuman (Quvasoy shahar) boʻlimlari hamda boshqa tashkilotlarning rahbarlari va masʼul xodimlari ishtirokida majlislar oʻtkazish; axborot-tahliliy materiallarni tayyorlash va dasturiy hujjatlarni ishlab chiqish uchun davlat va xoʻjalik boshqaruvi organlarining tuman (Quvasoy shahar) boʻlimlari, shuningdek, ilmiy tashkilotlarning yuqori malakali mutaxassislarini jalb qilish. 20. Vazirlikning tuman (Quvasoy shahar) boʻlimlari: oʻziga yuklangan vazifalar va funksiyalar sifatli va oʻz vaqtida bajarilishini taʼminlash; Vazirlikning tuman (Quvasoy shahar) boʻlimlari faoliyati bilan bogʻliq boʻlgan prognoz koʻrsatkichlarga erishishni taʼminlash; Vazirlik, mahalliy ijro hokimiyati organlariga kiritilayotgan hujjatlar loyihalari va takliflar, shuningdek, Vazirlikning tuman (Quvasoy shahar) boʻlimlari tomonidan qabul qilinadigan qarorlarning amalga oshirilishi sifati, pirovard natijalari va oqibatlari; hududlarda aniqlangan muammolarni har tomonlama va chuqur tahlil qilish va umumlashtirish asosida tumanlar (Quvasoy shahar)da qishloq xoʻjaligini rivojlantirish boʻyicha takliflar tayyorlash; oʻz faoliyati sohasini rivojlantirish, muammoli masalalarni hal qilish boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarni tumanlar (Quvasoy shahar)da samarali amalga oshirish; fuqarolar va tadbirkorlik subyektlarining huquqlari va qonuniy manfaatlari himoya qilinishi hamda ularga rioya etilishi uchun javob beradi. 21. Quyidagilar vazirning asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari hamda boshqa normativ-huquqiy hujjatlar talablariga rioya etish; Vazirlik faoliyatiga yakka boshchilik asosida umumiy rahbarlik qilish, Oʻzbekiston Respublikasi Prezidentining tegishli hujjatlari, Vazirlar Mahkamasining qarorlari va boshqa qonun hujjatlari bilan Vazirlikka yuklangan vazifalar va funksiyalar bajarilishini tashkil etish; Oʻzbekiston Respublikasi Prezidentining hujjatlari, Vazirlar Mahkamasining qarorlari bilan tasdiqlangan qishloq xoʻjaligi va oziq-ovqat xavfsizligi sohasini yanada takomillashtirish boʻyicha kompleks dasturlar va kompleks tadbirlarning ijrosini tanqidiy va chuqur tahlil qilish; Vazirlik, uning tarkibiy va hududiy boʻlinmalari faoliyati bilan bogʻliq prognoz koʻrsatkichlar, maqsadli indikatorlar, sifatga va rivojlantirish dasturlarining samarali amalga oshirilishiga erishishni soʻzsiz taʼminlash yuzasidan amaliy chora-tadbirlarni ishlab chiqish va qabul qilish; Oʻzbekiston Respublikasi Prezidenti Administratsiyasi va Vazirlar Mahkamasi tarkibiy boʻlinmalari, shuningdek, tegishli vazirlik va idoralar bilan Vazirlik faoliyati sohasiga kiruvchi masalalar boʻyicha hamkorlik qilish, Vazirlar Mahkamasi va uning Rayosatining masalalarini koʻrib chiqish boʻyicha yigʻilishlarida ishtirok etish; Oʻzbekiston Respublikasi Prezidenti va Oʻzbekiston Respublikasining Bosh vaziri va uning oʻrinbosarlari, maslahatchilari topshiriqlarini oʻz vaqtida, toʻliq va sifatli bajarilishini tashkil etish; oʻz oʻrinbosarlarining vakolatlarini belgilash, ular oʻrtasida vazifalarni taqsimlash, Vazirlikning boshqa mansabdor shaxslarining vakolatlarini belgilash, oʻrinbosarlarining va boshqa mansabdor shaxslarning Vazirlik faoliyatining ayrim tarmoqlariga rahbarlik qilishda shaxsiy javobgarlik darajasini belgilash; Vazirlik faoliyatini rejalashtirishni tashkil etish, Vazirlik va oʻz oʻrinbosarlarining har choraklik ish rejalarini tasdiqlash, ularning ijrosi holatini nazorat qilish; Oʻzbekiston Respublikasi Prezidenti va Vazirlar Mahkamasining hujjatlari va topshiriqlari ijrosini tashkil etish va monitoringini olib borishning amaliy tizimini yaratish, Vazirlik faoliyatida ijro intizomini mustahkamlash boʻyicha kompleks amaliy chora-tadbirlarni bajarish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son va “Davlat organlari tashkilotlarida ijro intizomini yanada mustahkamlash chora-tadbirlari toʻgʻrisida” 2018-yil 5-oktabrdagi PQ-3962-son qarorlariga hamda Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlarning oʻz vaqtida va sifatli bajarilishi uchun tarkibiy va hududiy boʻlinmalar, shuningdek, idoraviy mansub tashkilotlar rahbarlarining shaxsiy masʼuliyatini oshirish choralarini koʻrish; Vazirlik xodimlarini tizimli qayta tayyorlashni va ularning malakasini oshirishni tashkil etish; Vazirlik tizimida kadrlarni tanlash va joy-joyiga qoʻyish, ularning samarali faoliyat yuritishlari uchun zarur shart-sharoitlarni yaratish, Vazirlikning kadrlar zaxirasini shakllantirish; Oʻzbekiston Respublikasi Prezidentining, Oʻzbekiston Respublikasi Prezidenti Administratsiyasi va Vazirlar Mahkamasi nomenklaturasiga kiradigan boʻsh lavozimlarga taklif etilgan kadrlarning, shuningdek, Vazirlikka ishga qabul qilinadigan boshqa kadrlarning professionalligi, oʻz ishini bilishi, amaliy ish tajribasi, yuqori ishchanlik darajasi va maʼnaviy-axloqiy sifatlari kafolatlanganligini taʼminlash; faoliyat sohasidagi masalalar boʻyicha normativ-huquqiy hujjatlar loyihalarini sifatli ishlab chiqish, ularning Vazirlar Mahkamasiga “Normativ-huquqiy hujjatlar toʻgʻrisida”, “Qonunlar loyihalarini tayyorlash va ularni Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida” Oʻzbekiston Respublikasi qonunlari, Oʻzbekiston Respublikasi Prezidentining “Norma ijodkorlik faoliyatini takomillashtirish Konsepsiyasini tasdiqlash toʻgʻrisida” 2018-yil 8-avgustdagi PF-5505-son Farmoni, Oʻzbekiston Respublikasi Prezidentining 2018-yil 26-avgustdagi PF-5519-son Farmoni bilan tasdiqlangan Oʻzbekiston Respublikasi Prezidenti Administratsiyasi Reglamenti (keyingi oʻrinlarda Oʻzbekiston Respublikasi Prezidenti Administratsiyasi Reglamenti deb ataladi) hamda Vazirlar Mahkamasining 2024-yil 25-martdagi 150-son qarori bilan tasdiqlangan Vazirlar Mahkamasi Reglamenti (keyingi oʻrinlarda Vazirlar Mahkamasi Reglamenti deb ataladi) talablariga qatʼiy muvofiq ravishda oʻz vaqtida kiritilishini tashkil etish, shuningdek, ularni Vazirlikda ishlab chiqish, Vazirlik rahbariyati huzurida himoya qilish, Vazirlar Mahkamasida koʻrib chiqish va qayta ishlashda ishtirok etish; “Normativ-huquqiy hujjatlar toʻgʻrisida”, “Qonunlar loyihalarini tayyorlash va ularni Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlariga va Vazirlar Mahkamasining 2016-yil 17-oktabrdagi 345-son qarori bilan tasdiqlangan Davlat va xoʻjalik boshqaruvi organlari, mahalliy ijro etuvchi hokimiyat organlarining qonun loyihalariga doir faoliyatining namunaviy reglamentiga muvofiq Vazirlikning qonun loyihalarini tayyorlash faoliyatini tashkil etish; Vazirlikka taqdim etilgan takliflar va normativ-huquqiy hujjatlar loyihalarining toʻliq va har tomonlama koʻrib chiqilishini taʼminlash, ularni Oʻzbekiston Respublikasi Prezidenti Administratsiyasi Reglamenti va Vazirlar Mahkamasi Reglamentida belgilangan muddatlarda kelishish (viza qoʻyish); Vazirlikning qonun hujjatlari loyihalarini ishlab chiqish faoliyatini “Normativ-huquqiy hujjatlar toʻgʻrisida”, “Qonunlar loyihalarini tayyorlash va ularni Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida” Oʻzbekiston Respublikasi qonunlari va boshqa qonun hujjatlariga muvofiq tashkil etish; Vazirlik vakolatiga tegishli masalalar boʻyicha normativ-huquqiy hujjatlarni qabul qilish, zarur hollarda, boshqa vazirlik va idoralar bilan hamkorlikda tegishli qarorlar qabul qilish; Vazirlik rahbarlari va xodimlarining xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son, “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga toʻla muvofiq ravishda tashkil etish, xizmat safarlarining asoslanganligi, samaradorligi va natijadorligini, xizmat safarlariga ajratiladigan mablagʻlardan oqilona foydalanishni taʼminlash; oʻrinbosarlari hamda tarkibiy va hududiy boʻlinmalar rahbarlari faoliyatining samaradorligi va natijadorligini doimiy tanqidiy tahlil qilish, Vazirlikning hayʼat yigʻilishlarida ularning shaxsiy hisobotlarini tinglash, muhokama yakunlari boʻyicha zarur choralar koʻrish; Vazirlik xodimlarini ragʻbatlantirish va intizomiy javobgarlikka tortish masalalarini hal etish, oʻrinbosarlarini ragʻbatlantirish va intizomiy javobgarlikka tortish toʻgʻrisida, shu jumladan ularning egallab turgan lavozimida qolishi maqsadga muvofiqligi masalasini koʻrib chiqish boʻyicha takliflar kiritish, ularning shaxsiy masʼuliyatini oshirish yuzasidan tizimli choralarni amalga oshirish; Vazirlik xodimlari tomonidan Vazirlar Mahkamasining 2022-yil 14-oktabrdagi 595-son qarori bilan tasdiqlangan Davlat fuqarolik xizmatchilari odob-axloqining namunaviy qoidalari asosida tasdiqlanadigan Vazirlik xodimlarining odob-axloq qoidalariga rioya etilishini nazorat qilish; “Korrupsiyaga qarshi kurashish toʻgʻrisida” Oʻzbekiston Respublikasi Qonuni talablariga muvofiq Vazirlik tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyoti va qonunchilikni takomillashtirish boʻyicha chora-tadbirlarni ishlab chiqish va amalga oshirish yoʻli bilan ularni sodir etishga imkon yaratuvchi omillarni aniqlash, tahlil qilish, sabab va sharoitlarini bartaraf etish; Vazirlik hamda uning tarkibiy va hududiy boʻlinmalari ishini tashkil etishning ilgʻor shakllarini joriy etishni taʼminlash; qishloq xoʻjaligi va oziq-ovqat xavfsizligi sohasida davlat xizmatlarini koʻrsatish va ulardan foydalanish samaradorligi, sifatini, shu jumladan aholi va tadbirkorlik subyektlari bilan oʻzaro hamkorlikni amalga oshirishda “yagona darcha” prinsipini joriy etish hamda “Elektron hukumat toʻgʻrisida” Oʻzbekiston Respublikasi Qonunini amalga oshirish doirasida zamonaviy axborot-kommunikatsiya texnologiyalaridan foydalanish yoʻli bilan oshirish; jismoniy va yuridik shaxslar murojaatlarini koʻrib chiqish, aholi bilan toʻgʻridan-toʻgʻri va ochiq muloqotni yoʻlga qoʻyish, shaxsiy qabullarni, shu jumladan “Jismoniy va yuridik shaxslarning murojaatlari toʻgʻrisida” Oʻzbekiston Respublikasi Qonunida hamda Vazirlikda jismoniy va yuridik shaxslar murojaatlari bilan ishlash tartibi toʻgʻrisidagi tegishli hujjatlarda belgilangan muddatlarda va tartibda, jismoniy va yuridik shaxslar vakillarining sayyor qabullarini muntazam oʻtkazish yuzasidan samarali ishlarni tashkil etish; Oʻzbekiston Respublikasi Prezidentining Xalq qabulxonalari bilan samarali hamkorlikni, Vazirlik rahbarlari va xodimlarining ular faoliyatida faol ishtirok etishini tashkil etish, Oʻzbekiston Respublikasi Prezidentining Virtual qabulxonasidan kelib tushadigan jismoniy va yuridik shaxslar murojaatlari oʻz vaqtida va toʻliq koʻrib chiqilishini taʼminlash; davlat siri va maxfiy maʼlumotlar toifasiga kiruvchi maʼlumotlar bilan ishlashda qonunchilik talablariga rioya etish; Vazirlik markaziy apparati shtat jadvali va xarajatlar smetasini, shuningdek, Vazirlikning tarkibiy va hududiy boʻlinmalari nizomlarini hamda idoraviy mansub tashkilotlar ustavlarini tasdiqlash; Vazirlik markaziy apparati xodimlari, tarkibiy boʻlinmalar hamda idoraviy mansub tashkilotlar rahbarlarini qonun hujjatlarida belgilangan tartibda lavozimga tayinlash va lavozimdan ozod etish; qishloq xoʻjaligi va oziq-ovqat xavfsizligi sohasida yagona davlat siyosatini amalga oshirishni taʼminlash, vazirliklar, idoralar, mahalliy ijro etuvchi hokimiyat organlari hamda boshqa tashkilotlarning qishloq xoʻjaligi va oziq-ovqat xavfsizligi sohasidagi faoliyatini muvofiqlashtirish; Vazirlik, hududiy boʻlinmalar, idoraviy mansub tashkilotlar mansabdor shaxslari bajarishi majburiy boʻlgan buyruqlar chiqarish va topshiriqlar berish, shuningdek, ularning ijrosini oʻrnatilgan tartibda nazorat qilish; Vazirlik markaziy apparati, hududiy boʻlinmalar, idoraviy mansub tashkilotlarning tasdiqlangan tuzilmalari va shtatlar jadvaliga xodimlarning cheklangan soni doirasida oʻzgartirishlar kiritish; qishloq xoʻjaligi va oziq-ovqat xavfsizligi sohasida xalqaro va hukumatlararo aloqalarni kengaytirish va mustahkamlash, xorijiy investitsiyalar va grantlarni jalb etish boʻyicha xalqaro tadbirlarda ishtirok etish. Qonunchilikka muvofiq vazir boshqa funksional vazifalarga ega boʻlishi mumkin. 22. Quyidagilar vazirning birinchi oʻrinbosari va vazir oʻrinbosarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari hamda boshqa normativ-huquqiy hujjatlar talablariga rioya etish; Vazir vaqtincha boʻlmaganda, tegishli buyruq asosida uning vazifalarini bajarish; mutasaddilik qilinadigan tarkibiy boʻlinmalari faoliyatini muvofiqlashtirish, nazorat qilish va bevosita boshqarish, ularning xodimlari oʻrtasida vazifalarni taqsimlash; Oʻzbekiston Respublikasi Prezidenti va Vazirlar Mahkamasining qarorlari bilan Vazirlik faoliyatining mutasaddilik qilinadigan yoʻnalishlari boʻyicha tasdiqlangan Vazirlik faoliyatini yanada takomillashtirish yuzasidan kompleks dasturlar va kompleks tadbirlar ijrosi holatini tanqidiy va chuqur tahlil qilish; mutasaddilik qilinadigan tarkibiy boʻlinmalar tomonidan prognoz koʻrsatkichlarga erishishni soʻzsiz taʼminlash boʻyicha choralar koʻrish, boʻlinmalar rahbarlarining hisobotini tizimli eshitib borish va belgilangan koʻrsatkichlarga erishish uchun ularning shaxsiy javobgarligini oshirish; mutasaddilik qilinadigan tarkibiy tuzilmalarning choraklik rejalarini tasdiqlash, ularning bajarilishi ustidan nazoratni taʼminlash; Oʻzbekiston Respublikasi Prezidenti va Vazirlar Mahkamasining qarorlari va topshiriqlari ijrosini taʼminlash, shuningdek Vazirlik faoliyatida ijro intizomini mustahkamlash boʻyicha kompleks amaliy chora-tadbirlarni bajarish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son va “Davlat organlari tashkilotlarida ijro intizomini yanada mustahkamlash chora-tadbirlari toʻgʻrisida” 2018-yil 5-oktabrdagi PQ-3962-son qarorlariga hamda Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlarning oʻz vaqtida va sifatli bajarilishi uchun tarkibiy va hududiy boʻlinmalar hamda idoraviy mansub tashkilotlar rahbarlarining shaxsiy masʼuliyatini oshirish choralarini koʻrish; Vazirlik hayʼati qarorlari, Vazir buyruqlari va topshiriqlarining oʻz vaqtida va sifatli bajarilishini taʼminlash; mutasaddilik qilinadigan boʻlinmalarda kadrlarni tanlash va joy-joyiga qoʻyish boʻyicha Vazirga takliflar taqdim etish, ularning professionalligi, oʻz ishini bilishi, amaliy ish tajribasi, yuqori ishchanlik darajasi va maʼnaviy-axloqiy sifatlari kafolatlanganligini taʼminlash, ularning kasbiy malakasini oshirish choralarini koʻrish, tarkibiy boʻlinmalarda kadrlar zaxirasini shakllantirish; tarkibiy boʻlinmalar tomonidan normativ-huquqiy hujjatlar loyihalarini sifatli ishlab chiqishni tashkil etish, Vazirlikning tarkibiy boʻlinmalarida tayyorlangan normativ-huquqiy hujjatlar loyihalarini kelgusida muhokama etish, imzolash (viza qoʻyish) uchun koʻrib chiqish va viza qoʻyish, ularning Oʻzbekiston Respublikasi Prezidenti Administratsiyasi Reglamenti va Vazirlar Mahkamasi Reglamenti talablariga qatʼiy ravishda, oʻz vaqtida Oʻzbekiston Respublikasi Vazirlar Mahkamasiga kiritilishini taʼminlash, Vazir topshirigʻiga muvofiq, Oʻzbekiston Respublikasi Prezidenti Administratsiyasi va Vazirlar Mahkamasida normativ-huquqiy hujjatlar loyihalarini ishlab chiqishda ishtirok etish; Vazirlikka taqdim etilgan normativ-huquqiy hujjatlar loyihalarini toʻliq va har tomonlama koʻrib chiqish; xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son, “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga toʻla muvofiq ravishda tashkil etish, xizmat safarlarining asoslanganligi, samaradorligi va natijadorligini, xizmat safarlariga ajratiladigan mablagʻlardan oqilona foydalanishni taʼminlash; mutasaddilik qilinadigan tarkibiy boʻlinmalar rahbarlari va xodimlari faoliyatining samaradorligi va natijadorligini doimiy tanqidiy tahlil qilib borish, Vazirlikning hayʼat yigʻilishlarida ularning shaxsiy hisobotlarini tinglash, muhokama yakunlari boʻyicha zarur choralarni koʻrish; Vazirlik faoliyatini takomillashtirish yuzasidan amaliy chora-tadbirlar qabul qilish, qishloq xoʻjaligi va oziq-ovqat xavfsizligi sohasidagi qonun hujjatlarini takomillashtirish yuzasidan takliflarni ishlab chiqish va ularni koʻrib chiqish uchun Vazirga kiritish; mutasaddilik qilinadigan tarkibiy boʻlinmalar rahbarlari va xodimlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimida qolishi maqsadga muvofiqligi masalasini koʻrib chiqish boʻyicha Vazirga takliflar kiritish, ularning funksional masʼuliyatlari va yuklangan vazifalar bajarilishida shaxsiy masʼuliyatini oshirish yuzasidan tizimli choralarni amalga oshirish; Vazirlik xodimlari tomonidan xodimning odob-axloq qoidalariga rioya etilishini taʼminlash; “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq Vazirlik tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyoti va qonunchilikni takomillashtirish boʻyicha chora-tadbirlarni ishlab chiqish va amalga oshirish orqali ularni sodir etishga imkon yaratuvchi omillarni aniqlash, tahlil qilish, sabab va sharoitlarini bartaraf etish; Vazirga davlat xizmatlarini koʻrsatish samaradorligi, sifati va ulardan erkin foydalanish darajasini oshirish boʻyicha takliflar kiritish; jismoniy va yuridik shaxslar murojaatlarini koʻrib chiqish, aholi bilan toʻgʻridan-toʻgʻri va ochiq muloqotni yoʻlga qoʻyish, shaxsiy qabullarni, shu jumladan, “Jismoniy va yuridik shaxslarning murojaatlari toʻgʻrisida” Oʻzbekiston Respublikasi Qonunida hamda Vazirlikda jismoniy va yuridik shaxslar murojaatlari bilan ishlash tartibi toʻgʻrisidagi tegishli hujjatlarda belgilangan muddatlarda va tartibda jismoniy va yuridik shaxslar vakillarining sayyor qabullarini muntazam oʻtkazish yuzasidan samarali ishlarni tashkil etish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, ular faoliyatida faol ishtirok etish, Oʻzbekiston Respublikasi Prezidentining Virtual qabulxonasidan kelib tushadigan jismoniy va yuridik shaxslar murojaatlari oʻz vaqtida va toʻliq koʻrib chiqilishini taʼminlash; davlat siri va maxfiy axborotlar toifasiga kiruvchi maʼlumotlar bilan ishlashda qonunchilik talablariga rioya etilishini taʼminlash; ijtimoiy-iqtisodiy rivojlantirishning uzoq va oʻrta muddatli davlat dasturlarini, tarmoq va hududiy dasturlarni ishlab chiqishda ishtirok etish; qishloq xoʻjaligi va oziq-ovqat xavfsizligi sohasida malakali kadrlarni tayyorlash, kasbiy taʼlim muassasalarining oʻquv darajasi va sifatini tubdan oshirishga koʻmaklashish, kadrlarni, shu jumladan xorijdagi ilgʻor ilmiy-tadqiqot muassasalarida va taʼlim markazlarida tayyorlash va malakasini oshirishni tashkil qilish; qishloq xoʻjaligi va oziq-ovqat xavfsizligi sohasida xorijiy davlatlar, xalqaro va xorijiy tashkilotlar bilan hamkorlikni amalga oshirish. 23. Quyidagilar Vazirlik markaziy apparati tarkibiy boʻlinmalari rahbarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari hamda boshqa normativ-huquqiy hujjatlar talablariga rioya etish; tarkibiy boʻlinmalar faoliyatiga bevosita rahbarlikni amalga oshirish, mazkur boʻlinmalarga yuklangan vazifalar va funksiyalar ijrosini taʼminlash; oʻz vakolati doirasida Vazirlikning hududiy boʻlinmalari va idoraviy mansub tashkilotlar faoliyatini muvofiqlashtirish; prognoz koʻrsatkichlarni muntazam tahlil qilib borish va qayd etilgan koʻrsatkichlarga tarkibiy va hududiy boʻlinmalar tomonidan soʻzsiz erishishni taʼminlashga yoʻnaltirilgan qoʻshimcha choralarni koʻrish yuzasidan takliflarni koʻrib chiqish uchun Vazirning mutasaddilik qiladigan oʻrinbosarlariga kiritish; Oʻzbekiston Respublikasi Prezidenti va Vazirlar Mahkamasining qarorlari va topshiriqlari ijrosini taʼminlash, Vazirlikning tarkibiy boʻlinmalarida ijro intizomini mustahkamlashning kompleks amaliy chora-tadbirlarini amalga oshirish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son, “Davlat organlari tashkilotlarida ijro intizomini yanada mustahkamlash chora-tadbirlari toʻgʻrisida” 2018-yil 5-oktabrdagi PQ-3962-son qarorlari hamda Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq tarkibiy boʻlinmalar xodimlari tomonidan topshiriqlarning oʻz vaqtida va sifatli bajarilishida shaxsiy masʼuliyatini oshirish boʻyicha choralar koʻrish; Hayʼat qarorlari, Vazir va uning oʻrinbosarlari buyruqlari va topshiriqlari oʻz vaqtida va sifatli bajarilishini taʼminlash; tarkibiy boʻlinmalarning ish rejalarini ishlab chiqish, ularni tasdiqlash uchun kiritish, ularda qayd etilgan vazifalar va tadbirlarning oʻz vaqtida va sifatli bajarilishini taʼminlash; tarkibiy boʻlinmalarga yuklangan vazifalarning ijrosini nazorat qilish va muvofiqlashtirish, Vazirlik hududiy boʻlinmalari va idoraviy mansub tashkilotlari faoliyatida amaliy va uslubiy yordam koʻrsatish; tarkibiy boʻlinmalar faoliyati masalalari boʻyicha qonunchilikni takomillashtirish yuzasidan takliflar ishlab chiqish va ularni koʻrib uchun Vazirlik rahbariyatiga kiritish; Vazirlik rahbariyatiga tarkibiy boʻlinmalarda kadrlarni tanlash va joy-joyiga qoʻyish boʻyicha takliflar taqdim etish, ularning professionalligi, oʻz ishini bilishi, amaliy ish tajribasi, yuqori ishchanlik darajasi va maʼnaviy-axloqiy sifatlari kafolatlanganligini taʼminlash, ularning kasbiy malakasini oshirish choralarini koʻrish, tarkibiy boʻlinmalarda kadrlar zaxirasini shakllantirish; tarkibiy boʻlinmalar tomonidan normativ-huquqiy hujjatlar loyihalarini sifatli ishlab chiqishni tashkil etish, Vazirlikning tarkibiy boʻlinmalarida tayyorlangan normativ-huquqiy hujjatlar loyihalarini kelgusida Vazirlik rahbariyati tomonidan koʻrib chiqish, imzolash (viza qoʻyish) uchun koʻrib chiqish va viza qoʻyish, ularning Oʻzbekiston Respublikasi Prezidenti Administratsiyasi Reglamenti va Vazirlar Mahkamasi Reglamenti talablariga qatʼiy ravishda oʻz vaqtida Vazirlar Mahkamasiga kiritilishini taʼminlash, Vazirlik rahbariyati topshirigʻiga muvofiq Vazirlar Mahkamasi apparatida normativ-huquqiy hujjatlar loyihalarini ishlab chiqishda ishtirok etish; Vazirlikka taqdim etilgan takliflar va normativ-huquqiy hujjatlar loyihalarini toʻliq va har tomonlama koʻrib chiqish; xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son, “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq amalga oshirish, xizmat safarlarining asoslanganligi, samaradorligi va natijadorligini, xizmat safarlari uchun ajratiladigan mablagʻlardan maqsadli va oqilona foydalanishni taʼminlash; tarkibiy boʻlinmalar xodimlari faoliyatining samaradorligi va natijadorligini doimiy tanqidiy tahlil qilib borish, yigʻilishlarda ularning shaxsiy hisobotlarini eshitib borish, ularni koʻrib chiqish yakunlari boʻyicha zarur choralarni koʻrish; tarkibiy boʻlinmalar xodimlari tomonidan xodimning odob-axloq qoidalariga rioya etilishini taʼminlash; “Korrupsiyaga qarshi kurashish toʻgʻrisida” Oʻzbekiston Respublikasi Qonuni talablariga muvofiq tarkibiy boʻlinmalarda korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyoti va qonunchilikni takomillashtirish boʻyicha chora-tadbirlarni ishlab chiqish va amalga oshirish orqali ularni sodir etishga imkon yaratuvchi omillarni aniqlash, tahlil qilish, sabab va sharoitlarini bartaraf etish; davlat xizmatlarini koʻrsatish samaradorligi, sifati va ulardan foydalanish darajasini oshirish boʻyicha takliflarni koʻrib chiqish uchun vazirlik rahbariyatiga kiritish; jismoniy va yuridik shaxslar murojaatlarini koʻrib chiqish, aholi bilan toʻgʻridan-toʻgʻri va ochiq muloqotni yoʻlga qoʻyish, shaxsiy qabullarni, shu jumladan, “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida hamda Vazirlikda jismoniy va yuridik shaxslar murojaatlari bilan ishlash tartibi toʻgʻrisidagi tegishli hujjatlarda belgilangan muddatlarda va tartibda jismoniy va yuridik shaxslar vakillarining sayyor qabullarini muntazam oʻtkazish yuzasidan samarali ishlarni tashkil etish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, ular faoliyatida faol ishtirok etish, Oʻzbekiston Respublikasi Prezidentining Virtual qabulxonasidan kelib tushadigan jismoniy va yuridik shaxslar murojaatlarini Oʻzbekiston Respublikasi Prezidentining “Jismoniy va yuridik shaxslar murojaatlari bilan ishlash tizimini tubdan takomillashtirish chora-tadbirlari toʻgʻrisida” 2016-yil 28-dekabrdagi PF-4904-son Farmoniga muvofiq oʻz vaqtida va toʻliq koʻrib chiqilishini taʼminlash; davlat siri va maxfiy axborotlar toifasiga kiruvchi maʼlumotlar bilan ishlashda qonunchilik talablariga rioya etilishini taʼminlash; tarkibiy boʻlinmalar xodimlari faoliyatini tasdiqlangan lavozim yoʻriqnomalariga qatʼiy muvofiq ravishda tashkil etish; tarkibiy boʻlinmalar vakolatiga tegishli masalalar boʻyicha tahliliy materiallarni Vazirlik rahbariyati uchun tayyorlash; Vazirlik tarkibiy boʻlinmalari faoliyatini oʻrganish hamda ularga amaliy yordam koʻrsatishni tashkil etish yuzasidan takliflar ishlab chiqish. 24. Quyidagilar Vazirlik hududiy boʻlinmalari va tuman (Quvasoy shahar) boʻlimlari boshliqlarining funksional vazifalari hisoblanadi: Oʻzbekiston Respublikasi Konstitutsiyasi va qonunlari hamda boshqa normativ-huquqiy hujjatlar talablariga rioya etish; hududiy boʻlinma, tuman (Quvasoy shahar) boʻlimlari faoliyatiga umumiy rahbarlikni amalga oshirish, Oʻzbekiston Respublikasi Prezidenti va Vazirlar Mahkamasining tegishli hujjatlari, shuningdek, boshqa qonun hujjatlari va Vazirlik buyruqlari bilan yuklangan vazifa va funksiyalarning ijrosini taʼminlash; hududiy boʻlinma, tuman (Quvasoy shahar) boʻlimlari faoliyati bilan bogʻliq prognoz koʻrsatkichlarga erishishni taʼminlash boʻyicha amaliy choralarni ishlab chiqish va amalga oshirish; Oʻzbekiston Respublikasi Prezidenti va Vazirlar Mahkamasining qarorlari va topshiriqlari ijrosini taʼminlash, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son, “Davlat organlari tashkilotlarida ijro intizomini yanada mustahkamlash chora-tadbirlari toʻgʻrisida” 2018-yil 5-oktabrdagi PQ-3962-son qarorlari hamda Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq hududiy boʻlinmalarda ijro intizomini mustahkamlashning kompleks amaliy chora-tadbirlarini amalga oshirish, hududiy boʻlinmalar xodimlari tomonidan topshiriqlarning oʻz vaqtida va sifatli bajarilishida shaxsiy masʼuliyatini oshirish boʻyicha choralar koʻrish; Vazirlik Hayʼati qarorlari, Vazir va uning oʻrinbosarlari buyruqlari va topshiriqlarining oʻz vaqtida va sifatli bajarilishini taʼminlash; mahalliy ijro etuvchi hokimiyat organlari va hududlarni kompleks ijtimoiy-iqtisodiy rivojlantirish boʻyicha sektorlar bilan qishloq xoʻjaligi va oziq-ovqat xavfsizligi sohasiga tegishli masalalar boʻyicha hamkorlik qilish; oʻz oʻrinbosarlarining vakolatlarini belgilash, ular oʻrtasida vazifalarni taqsimlash, hududiy boʻlinmalar, tuman (Quvasoy shahar) boʻlimlarining boshqa mansabdor shaxslarining vakolatlarini belgilash, oʻz oʻrinbosarlari va boshqa mansabdor shaxslar tomonidan Vazirlik hududiy boʻlinmalari, tuman (Quvasoy shahar) boʻlimlari faoliyatining alohida tarmoqlariga rahbarlik qilish uchun shaxsiy masʼuliyat darajasini belgilash; hududiy boʻlinma, tuman (Quvasoy shahar) boʻlimlari faoliyatini rejalashtirishni tashkil etish, Vazirlik hududiy boʻlinmalari va oʻz oʻrinbosarlarining har choraklik ish rejalarini tasdiqlash, ular ijrosi holatini nazorat qilib borish; hududiy boʻlinma, tuman (Quvasoy shahar) boʻlimlarida kadrlarni tanlash va joy-joyiga qoʻyishni tashkil etish, ularning samarali faoliyat yuritishlari uchun zarur sharoitlarni yaratish, hududiy boʻlinmalarning kadrlar zaxirasini shakllantirish; Vazirlik apparati nomenklaturasiga kiradigan boʻsh lavozimlarga taklif etilgan kadrlarning, shuningdek, hududiy boʻlinmalarga ishga qabul qilinadigan boshqa kadrlarning professionalligi, oʻz ishini bilishi, amaliy ish tajribasi, yuqori ishchanlik darajasi va maʼnaviy-axloqiy sifatlari kafolatlanganligini taʼminlash; hududiy boʻlinma, tuman (Quvasoy shahar) boʻlimlari xodimlarini ragʻbatlantirish va intizomiy javobgarlikka tortish masalalarini hal qilish, oʻz oʻrinbosarlarini ragʻbatlantirish va intizomiy javobgarlikka tortish toʻgʻrisida takliflar kiritish, shu jumladan ular egallab turgan lavozimda qolishi maqsadga muvofiqligiga doir masalalarni koʻrib chiqish, ularning shaxsiy masʼuliyatini oshirish boʻyicha muntazam chora-tadbirlar koʻrish; hududiy boʻlinma, tuman (Quvasoy shahar) boʻlimlari xodimlari tomonidan xodimning odob-axloq qoidalariga rioya etilishi taʼminlanishini nazorat qilish; “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq hududiy boʻlinmalar tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyoti va qonunchilikni takomillashtirish boʻyicha chora-tadbirlarni ishlab chiqish va amalga oshirish orqali ularni sodir etishga imkon yaratuvchi omillarni aniqlash, tahlil qilish, sabab va sharoitlarini bartaraf etish; prognoz koʻrsatkichlar bajarilishini muntazam tahlil qilib borish va qayd etilgan koʻrsatkichlarga hududiy boʻlinmalar, tuman (Quvasoy shahar) boʻlimlari tomonidan soʻzsiz erishishni taʼminlashga yoʻnaltirilgan qoʻshimcha choralarni koʻrish yuzasidan takliflarni koʻrib chiqish uchun Vazirning mutasaddilik qiladigan oʻrinbosarlariga kiritish; hududiy boʻlinma, tuman (Quvasoy shahar) boʻlimlari xodimlari faoliyatining samaradorligi va natijadorligini doimiy tanqidiy tahlil qilib borish, yigʻilishlarda ularning shaxsiy hisobotlarini eshitib borish, ularning yakunlari boʻyicha zarur choralar koʻrish; hududiy boʻlinma, tuman (Quvasoy shahar) boʻlimlari faoliyati masalalari boʻyicha qonunchilikni takomillashtirishga doir, shuningdek, davlat xizmatlarini koʻrsatish samaradorligi, sifati va ulardan foydalanish darajasini oshirish boʻyicha takliflarni Vazirlik rahbariyatiga koʻrib chiqish uchun kiritish; jismoniy va yuridik shaxslar murojaatlarini koʻrib chiqish, aholi bilan toʻgʻridan-toʻgʻri va ochiq muloqotni yoʻlga qoʻyish, shaxsiy qabullarni, shu jumladan, “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida hamda Vazirlikda jismoniy va yuridik shaxslar murojaatlari bilan ishlash tartibi toʻgʻrisidagi tegishli hujjatlarda belgilangan muddatlarda va tartibda jismoniy va yuridik shaxslar vakillarining sayyor qabullarini muntazam oʻtkazish yuzasidan samarali ishlarni tashkil etish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, ular faoliyatida faol ishtirok etish, Oʻzbekiston Respublikasi Prezidentining Virtual qabulxonasidan kelib tushadigan jismoniy va yuridik shaxslarning murojaatlarini oʻz vaqtida va toʻliq koʻrib chiqish; hududiy boʻlinma xodimlari lavozim maoshiga mukofotlar, ustamalar toʻlash, ularga moddiy yordam berish, ularni mukofotlash, ragʻbatlantirish va ularga intizomiy chora qoʻllash toʻgʻrisida qaror qabul qilish, ularni davlat mukofotlari va idoraviy mukofotlar bilan taqdirlash toʻgʻrisida Vazirlikka takliflar kiritish; davlat siri va maxfiy axborotlar toifasiga kiruvchi maʼlumotlar bilan ishlashda qonunchilik talablariga rioya etilishini taʼminlash. 25. Vazir: mazkur Nizom hamda boshqa qonun hujjatlari bilan yuklatilgan vazifalarni oʻz vaqtida va sifatli bajarilishi, shuningdek vazirlik faoliyatidagi kamchiliklarni bartaraf etish yuzasidan zarur choralar koʻrish; mamlakat va hududlar qishloq xoʻjaligini rivojlantirish boʻyicha dasturlar, strategiya va konsepsiyalarning natijadorligi, ularda nazarda tutilgan tadbirlarni sifatli va toʻlaqonli amalga oshirish; vazirlik, uning tarkibiy va hududiy boʻlinmalarida ijro intizomiga qatʼiy rioya etish uchun shaxsan javob beradi. 26. Vazirning birinchi oʻrinbosari va oʻrinbosarlari: sohaning tegishli tarmoqlari boʻyicha koʻrsatmalarning muddatida bajarilishi va natijadorligi; mutasaddilik qilinadigan tarmoqlarning barqaror rivojlanishini taʼminlash boʻyicha koʻrilayotgan choralarning samaradorligi va natijadorligi uchun shaxsan javob beradi. 27. Vazirlik markaziy apparati tarkibiy boʻlinmalari rahbarlari: tegishli tarkibiy boʻlinmalarga yuklangan vazifalar va funksiyalarning amalga oshirilishi; ushbu Nizomning 16-bandida nazarda tutilgan Vazirlik markaziy apparatining javobgarlik sohalari boʻyicha; ushbu Nizomning 23-bandida koʻrsatilgan oʻz funksional vazifalarining sifatli bajarilishi uchun shaxsan javob beradi. 28. Vazirlik hududiy boʻlinmalari rahbarlari: qonun hujjatlari, vazirlik rahbarlarining topshiriqlari hamda yuklatilgan vazifa va funksiyalarning oʻz vaqtida va sifatli bajarilishi ustidan qatʼiy nazoratni amalga oshirish; davlat va tarmoq dasturlari bilan uzviy bogʻliq holda hudud qishloq xoʻjaligini rivojlantirish boʻyicha dasturlarni belgilangan tartibda ishlab chiqilishini taʼminlash; hudud qishloq xoʻjaligini rivojlanish tendensiyalari toʻgʻrisidagi obyektiv va haqqoniy tahliliy axborotni vazirlikka oʻz vaqtida taqdim etish; qishloq xoʻjaligini rivojlantirish boʻyicha amalga oshirilgan hududiy dasturlarning natijadorligi; hudud qishloq xoʻjaligini rivojlantirish boʻyicha yuklatilgan vazifalarning oʻz muddatida va sifatli amalga oshirish; ushbu Nizomning 18-bandida nazarda tutilgan vazirlik hududiy boʻlinmalarining javobgarlik sohalari boʻyicha, oʻz funksional vazifalarining sifatli bajarilishi uchun shaxsan javob beradi. 29. Vazirlikning tuman (Quvasoy shahar) boʻlimlari rahbarlari: qonun hujjatlari, vazirlik va hududiy boʻlinmalar rahbarlarining topshiriqlari hamda yuklatilgan vazifa va funksiyalarning oʻz vaqtida va sifatli bajarilishi ustidan qatʼiy nazoratni amalga oshirish; tuman (Quvasoy shahar) qishloq xoʻjaligini rivojlantirish boʻyicha belgilangan vazifalarni sifatli va oʻz vaqtida bajarilishini taʼminlash; hududiy boʻlinmalarga taqdim etiladigan tahliliy maʼlumotlarning oʻz vaqtida, sifatli va toʻlaqonli taqdim etish; ushbu Nizomning 20-bandida nazarda tutilgan vazirlikning tuman (Quvasoy shahar) boʻlimlarining javobgarlik sohalari boʻyicha, oʻz funksional vazifalarining sifatli bajarilishi uchun shaxsan javob beradi. 30. Vazirlikka Oʻzbekiston Respublikasi Bosh vazirining taqdimiga binoan Oʻzbekiston Respublikasi Oliy Majlisi Qonunchilik palatasi maʼqullaganidan soʻng Oʻzbekiston Respublikasi Prezidenti tomonidan lavozimga tayinlanadigan va lavozimdan ozod qilinadigan vazir rahbarlik qiladi. 31. Vazir oʻz maqomiga koʻra, Vazirlar Mahkamasi Rayosatining aʼzosi hisoblanadi. 32. Vazirning Oʻzbekiston Respublikasi Prezidenti tomonidan lavozimga tayinlanadigan va lavozimdan ozod qilinadigan olti nafar oʻrinbosari, shu jumladan birinchi oʻrinbosari boʻladi. Vazir boʻlmagan vaqtda uning vakolatlari vazifalar taqsimotiga muvofiq uning birinchi oʻrinbosari yoki oʻrinbosarlari tomonidan amalga oshiriladi. 33. Oʻzbekiston Respublikasi qishloq xoʻjaligi vazirining iqtisod, innovatsion rivojlanish va investitsiyalar masalalari boʻyicha maslahatchisi, Oʻzbekiston Respublikasi qishloq xoʻjaligi vazirining taqdimnomasiga binoan Oʻzbekiston Respublikasi Vazirlar Mahkamasi tomonidan lavozimga tayinlanadi va lavozimidan ozod qilinadi. 34. Vazirlik markaziy apparatning tarkibiy boʻlinmalari xodimlari vazir tomonidan lavozimga tayinlanadi va lavozimdan ozod qilinadi. 35. Qoraqalpogʻiston Respublikasi Vazirlar Kengashi Raisining qishloq va suv xoʻjaligi masalalari boʻyicha oʻrinbosari — Qoraqalpogʻiston Respublikasi qishloq xoʻjaligi vaziri Oʻzbekiston Respublikasi qishloq xoʻjaligi vazirining taqdimnomasiga binoan Qoraqalpogʻiston Respublikasi Joʻqorgʻi Kengesi tomonidan lavozimga tayinlanadi va lavozimdan ozod qilinadi. 351. Viloyat hokimlarining qishloq va suv xoʻjaligi masalalari boʻyicha oʻrinbosari — viloyatlar qishloq xoʻjaligi boshqarmalari boshliqlari Oʻzbekiston Respublikasi qishloq xoʻjaligi vazirining taqdimnomasiga binoan viloyat hokimlari tomonidan lavozimga tayinlanadi va lavozimdan ozod qilinadi. 36. Viloyatlar (Toshkent shahar) qishloq xoʻjaligi boshqarmalari boshliqlari oʻrinbosarlari ochiq mustaqil tanlov asosida Oʻzbekiston Respublikasi qishloq xoʻjaligi vaziri tomonidan lavozimga tayinlanadi. 37. Tuman hokimining qishloq va suv xoʻjaligi masalalari boʻyicha oʻrinbosari — tuman (Quvasoy shahar) qishloq xoʻjaligi boʻlimi boshliqlari Qoraqalpogʻiston Respublikasi Vazirlar Kengashi Raisining va viloyatlar hokimlarining qishloq va suv xoʻjaligi masalalari boʻyicha oʻrinbosari — Qoraqalpogʻiston Respublikasi qishloq xoʻjaligi vaziri, viloyat qishloq xoʻjaligi boshqarmasi boshligʻi taqdimnomasiga binoan tuman hokimlari tomonidan lavozimga tayinlanadi va lavozimdan ozod qilinadi. 38. Vazirlikning hududiy boʻlinmalari va idoraviy mansub tashkilotlari toʻgʻrisidagi nizomlar, agar Oʻzbekiston Respublikasi Prezidenti yoki Vazirlar Mahkamasi qarorlarida boshqacha qoida nazarda tutilmagan boʻlsa, vazir tomonidan tasdiqlanadi. 39. Vazirlik markaziy apparati tarkibiy boʻlinmalarining uning hududiy boʻlinmalari, tuman (Quvasoy shahar) boʻlimlari va idoraviy mansub tashkilotlari bilan oʻzaro hamkorligi markaziy apparat tarkibiy boʻlinmalarining rahbarlari tomonidan taʼminlanadi. 40. Vazirlik markaziy apparatining tarkibiy boʻlinmalari vazirlikning hududiy boʻlinmalari, tuman (Quvasoy shahar) boʻlimlari va idoraviy mansub tashkilotlari bilan oʻz faoliyati yoʻnalishlari boʻyicha oʻzaro hamkorlik qilib: topshiriqlarni hududiy boʻlinmalarga va idoraviy mansub tashkilotlarga yetkazadi hamda ularning bajarilishini nazorat qiladi; vazirlikning hududiy boʻlinmalariga va idoraviy mansub tashkilotlariga tarkibiy boʻlinmalarning bevosita faoliyati masalalari boʻyicha soʻrovlar yuboradi hamda ularning ijro etilishini nazorat qiladi; vazirlikning hududiy boʻlinmalari va idoraviy mansub tashkilotlari faoliyati amaliyotini tekshiradi va oʻrganadi, umumlashtiradi, uni takomillashtirishga qaratilgan chora-tadbirlarni ishlab chiqadi va qabul qiladi; vazirlikning hududiy boʻlinmalari va idoraviy mansub tashkilotlari faoliyatini tashkil etish va faoliyati natijalari toʻgʻrisida hisobot va axborot materiallari, statistika maʼlumotlari va boshqa maʼlumotlarning oʻrganilishini tashkil etadi; vazirlikning hududiy boʻlinmalari va idoraviy mansub tashkilotlari ish rejalarini tahlil qiladi, ularning faoliyatini rejalashtirishni takomillashtirishga doir choralar koʻradi; vazirlikning hududiy boʻlinmalari va idoraviy mansub tashkilotlaridan tushgan takliflarni koʻrib chiqadi; normativ-huquqiy hujjatlar loyihalarini tayyorlashda vazirlikning hududiy boʻlinmalari va idoraviy mansub tashkilotlari ishtirokini tashkil etadi, qonun hujjatlarini takomillashtirish boʻyicha ulardan tushgan takliflarni koʻrib chiqadi. 41. Vazirlikning hududiy boʻlinmalari, tuman (Quvasoy shahar) boʻlimlari va idoraviy mansub tashkilotlari vazirlik markaziy apparatining tarkibiy boʻlinmalari bilan oʻzaro hamkorlik qiladi, shu jumladan: vazirlik rahbariyati topshiriqlari ijrosi haqida axborot beradi; qishloq xoʻjaligi sohasida qonun hujjatlarini amalga oshirish boʻyicha faoliyat natijalari toʻgʻrisida axborot taqdim etadi; ularning faoliyatini tekshirish va oʻrganish natijasida aniqlangan kamchiliklar va qoidabuzarliklarni bartaraf etish natijalari toʻgʻrisida axborot beradi; oʻz faoliyati natijalari toʻgʻrisidagi hisobotlarni belgilangan tartibda va muddatlarda vazirlikning markaziy apparatiga taqdim etadi; hududlarda qishloq xoʻjaligi va oziq-ovqat xavfsizligi sohasini rivojlantirishning dolzarb vazifalari, shu jumladan aholining dolzarb muammolarini tezkor hal etishga qaratilgan takliflarni vazirlik markaziy apparatiga taqdim etadi; kompleks ijtimoiy-iqtisodiy rivojlantirish boʻyicha sektorlar bilan oʻzaro hamkorlik natijalari toʻgʻrisida axborot beradi; vakolatli organlar tomonidan oʻtkazilgan oʻz faoliyatini tekshirish natijalari toʻgʻrisida maʼlumot beradi. 42. Vazirlikning hududiy boʻlinmalari har tomonlama chuqur tahlil hamda tegishli davlat va xoʻjalik boshqaruvi organlarining hududiy boʻlinmalari tomonidan taqdim etilgan axborotlarni umumlashtirish asosida hududlar qishloq xoʻjaligini rivojlantirishning prognoz va maqsadli koʻrsatkichlariga erishish boʻyicha koʻrilayotgan choralar toʻgʻrisidagi tahliliy maʼlumot hamda yuzaga kelgan muammolarni hal etish boʻyicha asosli takliflarni har chorakda vazirlik, Qoraqalpogʻiston Respublikasi Vazirlar Kengashi va viloyatlar hokimliklariga kiritib boradi. 43. Vazirlikning tuman (Quvasoy shahar) boʻlimlari har tomonlama chuqur tahlil hamda tegishli davlat va xoʻjalik boshqaruvi organlarining tuman boʻlimlari tomonidan taqdim etilgan axborotlarni umumlashtirish asosida tuman (Quvasoy shahar) qishloq xoʻjaligini rivojlantirishning prognoz va maqsadli koʻrsatkichlariga erishish boʻyicha koʻrilayotgan choralar toʻgʻrisidagi tahliliy maʼlumot hamda yuzaga kelgan muammolarni hal etish boʻyicha asosli takliflarni har chorakda vazirlikning hududiy boʻlinmasi, tuman (Quvasoy shahar) hokimligiga kiritib boradi. 44. Vazirlikning hududiy boʻlinmalari, tuman (Quvasoy shahar) boʻlimlari Vazirlik hamda mos ravishda Qoraqalpogʻiston Respublikasi Vazirlar Kengashi, viloyatlar va tumanlar hokimliklariga hisobdordir. 45. Vazirlik davlat va xoʻjalik boshqaruvi organlari, mahalliy davlat hokimiyati organlari bilan oʻzaro hamkorlik sohasida: oʻz vakolatiga kiruvchi masalalar boʻyicha davlat organlari, xoʻjalik boshqaruvi va mahalliy davlat hokimiyati organlari, vazirlikning hududiy boʻlinmalari faoliyatini muvofiqlashtiradi; vazirlik vakolatiga kiradigan masalalar boʻyicha belgilangan tartibda takliflar tayyorlash va taqdim etishda ishtirok etadi. 46. Vazirlikning hududiy boʻlinmalari oʻz vakolati doirasida boshqa davlat va xoʻjalik boshqaruvi organlarining hududiy organlari, mahalliy davlat hokimiyati organlari va boshqa tashkilotlar bilan oʻzaro hamkorlik qiladi. Vazirlikning hududiy boʻlinmalari tegishli hududlarni ijtimoiy-iqtisodiy rivojlantirish boʻyicha “yoʻl xaritalari”ni ishlab chiqishda va amalga oshirishda kompleks ijtimoiy-iqtisodiy rivojlantirish boʻyicha sektorlar bilan oʻzaro yaqin hamkorlik qiladi. 47. Vazirlikda vazir (hayʼat raisi), uning birinchi oʻrinbosari va oʻrinbosarlari (lavozimi boʻyicha), shuningdek, uning faoliyati asosiy yoʻnalishlarini muvofiqlashtiruvchi tarkibiy boʻlinmalar rahbarlaridan iborat hayʼat tuziladi. Hayʼat tarkibining soni va shaxsiy tarkibi vazirning taqdimnomasiga binoan Vazirlar Mahkamasi tomonidan tasdiqlanadi. 48. Hayʼatga quyidagi vazifalar yuklanadi: vazirlikning mazkur Nizomda belgilangan asosiy yoʻnalishlarini ishlab chiqish va amalga oshirish; qonun hujjatlarida, Oʻzbekiston Respublikasi Prezidenti hujjatlari va Oʻzbekiston Respublikasi Hukumati qarorlarida belgilangan vazifalar oʻz vaqtida va sifatli amalga oshirilishini tashkil etish; vazirlik va boshqa davlat va xoʻjalik boshqaruv organlarining, mahalliy davlat hokimiyati organlarining oʻzaro hamkorligini taʼminlash; vazirlikning nomenklaturasiga kiritilgan lavozimlarga kadrlarni tanlash, tayinlash, malakasini oshirish masalalarini koʻrib chiqish. Hayʼat vazirlik vakolatiga kiritilgan boshqa masalalarni ham koʻrib chiqishga haqlidir. Hayʼat majlisiga davlat va xoʻjalik boshqaruvi organlari, boshqa tashkilotlar rahbarlari, ularning vakolatiga kiradigan masalalar yuzasidan taklif etilishi mumkin. 49. Hayʼat, agar uning majlisida hayʼat tarkibining yarmidan koʻpi qatnashgan taqdirda vakolatli hisoblanadi. Koʻrib chiqilayotgan masalalar yuzasidan qarorlar oddiy koʻpchilik ovoz bilan qabul qilinadi. 50. Hayʼat qarorlari vazirning buyruqlari bilan amalga oshiriladi. 51. Vazir va hayʼat aʼzolari oʻrtasida kelishmovchiliklar yuzaga kelgan taqdirda, vazir yuzaga kelgan kelishmovchiliklar haqida Oʻzbekiston Respublikasi Vazirlar Mahkamasiga axborot bergan holda mustaqil ravishda qaror qabul qiladi. Hayʼat aʼzolari ham Oʻzbekiston Respublikasi Vazirlar Mahkamasiga oʻz fikrini bildirishi mumkin. 52. Hayʼat faoliyati tartibi uning hayʼat tomonidan tasdiqlanadigan reglamenti bilan belgilanadi. 53. Vazirlikda kengash, maslahat va ekspert organlari tuzilishi mumkin. 54. Vazirlik huzurida tuziladigan kengash, maslahat va ekspert organlari tarkibi va ular toʻgʻrisidagi nizomlar vazir tomonidan tasdiqlanadi, ularning tarkibi va nizomlari Oʻzbekiston Respublikasi Prezidenti hujjatlari va Vazirlar Mahkamasi qarorlari bilan tasdiqlanadigan hollar bundan mustasno. 55. Vazirlik huzurida vazirning birinchi oʻrinbosari (Kengash raisi), vazirlikning tarkibiy boʻlinmalari rahbarlari va mutaxassislari, shuningdek, tadbirkorlik subyektlaridan iborat tarkibda, faoliyatining asosiy yoʻnalishlarini muvofiqlashtiruvchi jamoatchilik kengashi tashkil etiladi. 56. Jamoatchilik kengashining shaxsiy tarkibi va Jamoatchilik kengashi toʻgʻrisidagi nizom vazir tomonidan tasdiqlanadi. Jamoatchilik kengashi yigʻilishida qabul qilingan qaror asosida Kengash raisiga oʻz shaxsiy tarkibiga oʻzgartirish va qoʻshimchalar kiritish huquqi beriladi. 57. Jamoatchilik kengashining asosiy vazifalari quyidagilardan iborat: qabul qilinayotgan normativ-huquqiy hujjatlarda, qarorlarda, shuningdek, davlat, tarmoq va hududiy rivojlantirish dasturlarida jamoatchilik manfaatlari va jamoatchilik fikri hisobga olinishi, jismoniy va yuridik shaxslarning huquqlari va qonuniy manfaatlarini, jamiyat manfaatlarini himoya qilish sohasida qonun hujjatlari talablari ijrosini taʼminlash, vazirlik zimmasiga yuklangan hamda ijtimoiy va jamoatchilik manfaatlariga daxl qiluvchi vazifalar va funksiyalarni bajarish, davlat xizmatlarini koʻrsatish, ijtimoiy sheriklik doirasida amalga oshiriladigan bitimlar, shartnomalar, loyihalar va dasturlarni roʻyobga chiqarish boʻyicha davlat organi va uning mansabdor shaxslarining faoliyati ustidan jamoatchilik nazoratini amalga oshirish; birgalikda muloqot qilish, vazirlikning nodavlat notijorat tashkilotlari, ommaviy axborot vositalari va fuqarolik jamiyatining boshqa institutlari bilan samarali hamkorligini taʼminlash uchun vazirlikni fuqarolar bilan bogʻlab turadigan “koʻprik” rolini bajarish; fuqarolarning huquqlari, erkinliklari va qonuniy manfaatlariga daxl qiluvchi eng muhim masalalar yuzasidan vazirlikning faoliyati haqidagi jamoatchilik fikrini tizimli monitoring qilish va har tomonlama tahlil qilish, sotsiologik soʻrovlar oʻtkazish, jumladan ularni axborot-kommunikatsiya texnologiyalaridan foydalangan holda oʻtkazish; vazirlik faoliyatida korrupsiyaga qarshi kurashish sohasidagi davlat dasturlari va boshqa dasturlarni ishlab chiqish hamda amalga oshirishda ishtirok etish, korrupsiyaga qarshi kurashish boʻyicha olib borilgan ishlar ustidan monitoring va tahlil oʻtkazish, shuningdek, ularning natijalari boʻyicha takliflar tayyorlash; vazirlik faoliyatining ochiqligini taʼminlash boʻyicha amalga oshirilayotgan tadbirlarni monitoring qilish, uning faoliyati toʻgʻrisida batafsil axborot olish imkoniyatlarini tahlil qilish, ularni yanada kengaytirish boʻyicha takliflar ishlab chiqish; vazirlik faoliyatini isloh qilishda fuqarolar ishtirok etishi uchun yaratilgan shart-sharoitlarni oʻrganish va ularni yaxshilash boʻyicha takliflar ishlab chiqish; vazirlik faoliyati boʻyicha fuqarolar oʻrtasida oʻtkaziladigan tushuntirish ishlari va maʼnaviy-maʼrifiy tadbirlarda ishtirok etish, ularning samaradorligini oshirish yuzasidan takliflar ishlab chiqish; vazirlik xodimlari va ular oilalarining uy-joy, ijtimoiy-maishiy, xizmat shart-sharoitlarini, ularga malakali tibbiy yordam koʻrsatish sharoitlarini, shuningdek, ishdan boʻshatilgan yoki zaxiraga olingan xodimlarni ijtimoiy va kasbiy moslashtirish boʻyicha muammolarni kompleks tahlil qilish hamda tahlil yakunlari boʻyicha mazkur sharoitlarni yaxshilash yuzasidan takliflar kiritish. 58. Faoliyat samaradorligini baholash quyidagi tartibda: vazir, uning birinchi oʻrinbosari, oʻrinbosarlari, vazirlik hududiy boʻlinmalari rahbarlari faoliyatining samaradorligi va natijadorligini baholash, Oʻzbekiston Respublikasi Vazirlar Mahkamasi tomonidan belgilangan tartibda tasdiqlanadigan baholash mezonlari va indikatorlari asosida; vazirlikning boshqarma va boʻlim boshliqlari, shuningdek, vazirlik markaziy apparati va hududiy boʻlinmalar xodimlarining faoliyati samaradorligi va natijadorligini baholash vazir tomonidan belgilangan tartibda tasdiqlanadigan baholash mezonlari va indikatorlari asosida amalga oshiriladi. 59. Vazirlik faoliyati samaradorligi va natijadorligini baholash yakunlari boʻyicha: vazirlik rahbarlari va xodimlarini ragʻbatlantirish (mukofotlash) yoki intizomiy javobgarlikka tortish; vazirlik faoliyatida aniqlangan kamchiliklarni bartaraf etish va uning faoliyatini yanada takomillashtirish chora-tadbirlari koʻriladi. 60. Vazirlik faoliyatini moliyalashtirish va uning xodimlariga moddiy ragʻbatlantirish qonun hujjatlariga muvofiq amalga oshiriladi. 61. Vazirlik xodimlarining ish haqi qonun hujjatlarida nazarda tutilgan oylik maoshi, mukofot, moddiy yordam, ustama va ragʻbatlantirish toʻlovlaridan iborat. Vazirlik xodimlari lavozim maoshlariga har oyda qoʻshiladigan ragʻbatlantirish xususiyatiga ega boʻlgan qoʻshimcha haqlar va ustamalar Vazirlar Mahkamasining 2018-yil 28-iyundagi 487-son qarori bilan tasdiqlangan Oʻzbekiston Respublikasi Qishloq xoʻjaligi vazirligi va uning tarkibiga kiruvchi tashkilotlar xodimlarini moddiy ragʻbatlantirish tartibi toʻgʻrisida nizomga muvofiq toʻlanadi. 62. Oʻzbekiston Respublikasi Davlat budjeti mablagʻlari, vazirlik huzuridagi Qishloq xoʻjaligini rivojlantirish va oziq-ovqat taʼminoti jamgʻarmasi va vazirlikning budjetdan tashqari mablagʻlari, shu jumladan vaqtincha boʻsh turgan budjetdan tashqari mablagʻlarni tijorat banklari depozitlariga joylashtirishdan, xizmatlar koʻrsatishdan olinadigan daromadlar, shuningdek, qonun hujjatlarida taqiqlanmagan boshqa manbalar Vazirlik markaziy apparati, Qoraqalpogʻiston Respublikasi Qishloq xoʻjaligi vazirligi, viloyatlar qishloq xoʻjaligi boshqarmalari va tumanlar (Quvasoy shahar) qishloq xoʻjaligi boʻlimlari faoliyatini moliyalashtirish, xodimlarni moddiy ragʻbatlantirish (ish haqi, mukofot pullari, ustamalar va boshqa pul mukofotlari toʻlash) manbalari hisoblanadi. 63. Oʻzbekiston Respublikasi Oliy Majlisining palatalari zarur boʻlgan hollarda oʻzlarining majlislarida Oʻzbekiston Respublikasi qishloq xoʻjaligi vazirining oʻz faoliyatiga doir masalalar yuzasidan axborotini eshitishi mumkin. 64. Vazirlik Oʻzbekiston Respublikasi Prezidenti Administratsiyasi va Vazirlar Mahkamasi bilan oʻzaro hamkorlik qilish doirasida: yuklatilgan vazifa va funksiyalarni bajarish bilan bogʻliq normativ-huquqiy hujjatlar va boshqa hujjatlar loyihalarini belgilangan tartibda kiritadi; Oʻzbekiston Respublikasi Prezidenti Administratsiyasi va Vazirlar Mahkamasiga taqdim etish uchun davlat va xoʻjalik boshqaruvi organlari bilan birgalikda qishloq xoʻjaligi sohasidagi muammolarni hal etish, davlat boshqaruvi tizimini maqbullashtirish, agrar sohani yanada rivojlantirishga qaratilgan taklif, tavsiya va tahliliy maʼlumotlar tayyorlanishini taʼminlaydi; qishloq xoʻjaligi sohasida investitsiya loyihalarini tayyorlash, amalga oshirish va samaradorligini baholash boʻyicha chora-tadbirlar ishlab chiqadi va amalga oshiradi, qishloq xoʻjaligini rivojlantirishning ustuvor yoʻnalishlaridan kelib chiqib, investitsion jarayon samaradorligini oshirish boʻyicha aniq takliflarni Oʻzbekiston Respublikasi Vazirlar Mahkamasiga taqdim etadi; qishloq xoʻjaligi sohasini rivojlantirishning eng muhim yoʻnalishlari va vazifalarini amalga oshirishda mavjud tizimli muammo va kamchiliklarni muntazam ravishda koʻrib chiqilishini tashkil qiladi; belgilangan tartibda boshqa funksiyalarni ham amalga oshiradi. 65. Vazirlik har tomonlama chuqur tahlil, hududiy boʻlinmalar hamda tegishli davlat va xoʻjalik boshqaruvi organlari tomonidan taqdim etilgan axborotlarni umumlashtirish asosida mamlakat qishloq xoʻjaligini rivojlantirish yakunlari toʻgʻrisidagi har chorakda Oʻzbekiston Respublikasi Prezidenti Administratsiyasi va Vazirlar Mahkamasiga hisobot taqdim etib boradi. 66. Vazirlik har chorak yakuni boʻyicha tegishli hisobot davri uchun mamlakat qishloq xoʻjaligi rivojlantirish natijalari toʻgʻrisidagi press-relizni oʻz veb-saytida yoritilib borilishini taʼminlaydi. 67. Vazirlikni qayta tashkil etish va tugatish qonun hujjatlarida belgilangan tartibda amalga oshiriladi. 1. Vazirlar Mahkamasining “Oʻzbekiston Respublikasi Qishloq xoʻjaligi vazirligining faoliyatini tashkil etishni takomillashtirish toʻgʻrisida” 2018-yil 28-iyundagi 487-son qarori 1-bandining ikkinchi xatboshisi va 1-ilova oʻz kuchini yoʻqotgan deb hisoblansin. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” (Oʻzbekiston Respublikasi Prezidentining “Qishloq va suv xoʻjaligi davlat boshqaruvi tizimini tubdan takomillashtirish chora-tadbirlari toʻgʻrisida” 2018-yil 17-apreldagi PF-5418-son Farmoni, Oʻzbekiston Respublikasi Prezidentining “Oʻzbekiston Respublikasi Qishloq xoʻjaligi vazirligi faoliyatini tashkil etish chora-tadbirlari toʻgʻrisida” 2018-yil 17-apreldagi PQ-3671-son qarori, “Oʻzbekiston Respublikasi Suv xoʻjaligi vazirligi faoliyatini tashkil etish chora-tadbirlari toʻgʻrisida” 2018-yil 17-apreldagi PQ-3672-son qarori)” 2018-yil 10-dekabrdagi 995-son qaroriga 1-ilova 137-bandining “b” kichik bandi oʻz kuchini yoʻqotgan deb hisoblansin. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Idoralararo kollegial organlarni tubdan qisqartirish va yanada optimallashtirish chora-tadbirlari toʻgʻrisida” 2018-yil 28-avgustdagi PF-5527-son Farmoni)” 2019-yil 23-fevraldagi 161-son qaroriga 1-ilovaning 40-bandi oʻz kuchini yoʻqotgan deb hisoblansin.